Nnwom 71 NA-TWI - Akwakoraa mpaebɔ - Awurade, maba wo - Bible Gateway\nNnwom 70Nnwom 72\nNnwom 71 Nkwa Asem (NA-TWI)\n71 Awurade, maba wo nkyɛn sɛ ma me guankɔbea. Mma wonnni me so da! 2 Esiane sɛ woyɛ ɔtreneeni nti, boa me na gye me. Tie me na gye me nkwa! 3 Fa me sie wɔ wo nwini ase ne w’abankɛse mu, fa bɔ me ho ban; wone me guankɔbea ne me hwɛfo. 4 Me Nyankopɔn gye me fi amumɔyɛfo ne atirimɔdenfo tumi ne nnebɔneyɛfo nsam. 5 Awurade, m’ani da wo so. Mede me ho too wo so bere a na misua. 6 Me nkwa nna nyinaa, mede me ho ato wo so. Efi bere a wɔwoo me, woabɔ me ho ban. Mɛkamfo wo daa. 7 M’abrabɔ ayɛ nhwɛso ama nnipa pii efisɛ, woyɛ me gyefo a woyɛ den. 8 Fi anɔpa kosi anwummere, mekamfo na meda w’anuonyam adi.


Dɛn Nti Na Yesu Wui?\nDɛn Nti Na Yesu Huu Amane Na Owui?\n“Ɛnam onipa biako [Adam] so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.”—Romafo 5:12\nSɛ yebisa wo sɛ: “Wopɛ sɛ wotena ase daa” a, anka wubebua sɛn? Ebia nnipa dodow no ara bɛka sɛ wɔpɛ sɛ wɔtena ase daa, nanso wɔte nka sɛ onipa de, ɛyɛ dɛn ara wubewu. Wɔka sɛ owu da amansan kɔn mu.\nNa sɛ yebisa wo sɛ: “Wopɛ sɛ wuwu nso ɛ?” Anka wubebua sɛn? Mpɛn pii no, nea nnipa dodow no ara bɛka ne sɛ wɔmpɛ sɛ wowu. Dɛn ntia? Sɛ obi redi abene anaa ɔrehu amane mpo a, ɔmpɛ sɛ obewu. Obiara pɛ sɛ ɔtena ase daa. Bible kyerɛ sɛ Onyankopɔn na ɔbɔɔ yɛn saa. Ɛka sɛ: “Ɔde bere a enni awiei ahyɛ [yɛn] komam.”—Ɔsɛnkafo 3:11.\nAwerɛhosɛm ne sɛ nnipa biara nkyen boɔ. Ɛbaa no sɛn? Na dɛn na Onyankopɔn ayɛ wɔ asɛm no ho? Nea Bible ka wɔ asɛm no ho no bɛma w’ani agye, efisɛ ɛkyerɛ nea enti a Yesu huu amane na owui.\nƐBAA NO SƐN?\nWohwɛ Genesis ti 1 kosi 3 no a, wubehu sɛ Onyankopɔn ka kyerɛɛ Adam ne Hawa sɛ wobetumi atena ase daa, na ɔkyerɛɛ wɔn nea ɛsɛ sɛ wɔyɛ na ama wɔakɔ so atena ase. Ɛsan kyerɛ nso sɛ Adam ne Hawa antie Onyankopɔn ma enti wɔhweree saa anidaso no. Bible no ka wei ho asɛm tiawa enti, ebinom bu no sɛ anansesɛm bi. Nanso sɛnea biribiara a ɛwɔ Nsɛmpa no mu ma yehu sɛ ɛyɛ nokware turodoo no, saa ara na Genesis kyerɛwtohɔ no nso te. *\nAsoɔden a Adam yɛe no, dɛn na akɔfa aba? Bible kyerɛkyerɛ mu sɛ: “Ɛno nti ɛnam onipa biako [Adam] so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) Adam yɛɛ bɔne efisɛ wantie Onyankopɔn. Enti daa nkwa a Onyankopɔn de hyɛɛ Adam bɔ no bɔɔ no na akyiri yi owui. Esiane sɛ yɛyɛ n’asefo nti, ɔde ne bɔne no asan yɛn. Wei nti ama yare, nkwakoraabɔ, mmerewabɔ ne owu abɛsoɛ nnipa so. Nyansahufo ka sɛ awofo tumi de su ahorow bi wo wɔn mma. Ɛne nea enti a yewu ho nkyerɛkyerɛmu yi hyia. Nanso, Onyankopɔn ayɛ nhyehyɛe bi a ɔde begye Adam asefo anaa?\nNEA ONYANKOPƆN AYƐ\nNokwarem no, Onyankopɔn ayɛ nhyehyɛe a ɔde begye Adam asefo afi owu mu na ama wɔanya daa nkwa ho anidaso. Nhyehyɛe bɛn na Onyankopɔn yɛe?\n“Bible ka wɔ Romafo 6:23 sɛ: “Bɔne akatua ne owu.” Wei kyerɛ sɛ bɔne na ɛkɔfaa owu bae. Wɔka sɛ oguan bɔ ka a, ɔde ne were na etua—Adam yɛɛ bɔne, enti owui. Yɛn nso yɛyɛ abɔnefo, ɛno nti na yewu no. Ɛnyɛ sɛ yɛpɛ nti na wɔwoo yɛn bɔne mu. Ɛno nti, Onyankopɔn fi ne pɛ mu somaa ne Ba Yesu bae sɛ ommegye yɛn mfi ‘bɔne so ka’ no mu. Ɛbɛyɛ dɛn na wei atumi ayɛ yiye?\nYesu wu no yɛ akwannya a ɛbɛma yɛatena ase daa wɔ anigye mu\nNá Adam yɛ pɛ, na ɛnam asoɔden a ɔyɛe so na bɔne ne owu bae. Enti sɛ yɛbɛtetew yɛn ho afi bɔne ne owu ho a, na yebehia obi a ɔbɛyɛ osetie akosi owu mu. Bible kyerɛkyerɛ mu sɛ: “Na sɛnea onipa biako no asoɔden maa nnipa bebree bɛyɛɛ abɔnefo no, saa ara na obiakofo no setie bɛma nnipa bebree ayɛ treneefo.” (Romafo 5:19) Saa “obiakofo” no ne Yesu. Ofii soro baa asase so bɛyɛɛ onipa a ɔyɛ pɛ *, na obewu maa yɛn. Na wei bɛma Onyankopɔn abu yɛn sɛ atreneefo na yɛanya anidaso sɛ yɛbɛtena ase daa.\nNEA ENTI A YESU HUU AMANE NA OWUI\nDɛn nti na na ɛsɛ sɛ Yesu wu na ama yɛanya anidaso sɛ yɛbɛtena ase daa? Na ade nyinaa so Tumfoɔ Nyankopɔn no betumi ahyɛ ma Adam asefo atena ase daa. Nanso wanyɛ saa efisɛ na Onyankopɔn adi kan aka sɛ bɔne so akatua ne owu. Enti na ɔrentumi mmu n’ani ngu mmara a ɛte saa so. Ná ɛnyɛ mmara a sɛ obi ho kyere no a, obetumi apia ato nkyɛn. Onyankopɔn dɔ atɛntrenee, enti ɔkwan biara so, na ɛsɛ sɛ odi mmara a wahyɛ so.—Dwom 37:28.\nBere a asɛm no sii no, sɛ Onyankopɔn buu n’ani gu mmara a wahyɛ so a, anka ɛbɛma nkurɔfo abu no sɛ obi a onsi pi; ɔka asɛm a onni so. Wo de ma yensusuw wei ho nhwɛ. Sɛ Onyankopɔn ka sɛ Adam asefo no mu bi fata sɛ onya daa nkwa a, yebetumi aka sɛ wabu atɛntrenee anaa? Sɛ ɔhyɛ bɔ a, yebetumi anya ahotoso sɛ obedi so? Bere a Onyankopɔn reyɛ yɛn nkwagye ho adwuma no, wammu n’ani angu atɛntrenee so. Wei ma yenya ahotoso sɛ ɔbɛyɛ nea ɛteɛ bere nyinaa.\nYesu afɔrebɔ wu no nti, Onyankopɔn ayɛ nhyehyɛe a ɛbɛma yɛatumi atena ase daa wɔ Paradise asase so. Hwɛ asɛm a Yesu kae wɔ Yohane 3:16 no. Ɔkae sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” Yesu wu no ma yehu sɛ ɛdan sɛ boɔ koraa Onyankopɔn bebu atɛntrenee, na ɛma yehu nso sɛ Onyankopɔn dɔ adesamma paa.\nWokenkan Nsɛmpa no a, wubehu sɛ Yesu huu amane na owuu owu yawyaw. Adɛn ntia? Ná Ɔbonsam aka sɛ, sɛ ɛkɔ onipa ani a, ɔbɛdan n’akyi akyerɛ Onyankopɔn. Yesu faa sɔhwɛ pii mu nanso odii Onyankopɔn nokware. Wei kyerɛ sɛ nea Ɔbonsam kae no yɛ atoro. (Hiob 2:4, 5) Wo de hwɛ oo, na bɔne nni Adam ho, nanso Satan tumi daadaa no ma ɔyɛɛ bɔne. Enti, anhwɛ a obi bɛka sɛ asɛm a Satan kae no yɛ nokware. Yesu nso na bɔne nni ne ho, nanso bere a ɔkɔɔ amanehunu kɛse mu no, wannan n’akyi ankyerɛ Onyankopɔn. (1 Korintofo 15:45) Nea Yesu yɛe no kyerɛ sɛ, na anka Adam nso betumi atie Onyankopɔn. Yesu atwa ɔsa pa ato hɔ ama yɛn, enti sɛ yɛkɔ sɔhwɛ mu a yebetumi asuasua no. (1 Petro 2:21) Esiane sɛ Yesu tiee Onyankopɔn wɔ biribiara mu nti, wɔama ne Ba no nkwa a owu nnim wɔ soro sɛ akatua.\nNEA ƐBƐMA WOANYA NE WU NO SO MFASO\nObi ka sɛ Yesu anwu a, na ɔredi atoro. Ne wu no nti yebetumi anya daa nkwa. Wopɛ sɛ wotena ase daa? Yesu kyerɛɛ nea yebetumi ayɛ na yɛatena ase daa. Ɔkae sɛ: “Eyi ne daa nkwa, sɛ wobehu wo, nokware Nyankopɔn koro pɛ no, yiye, ne nea wosomaa no no, Yesu Kristo.”—Yohane 17:3.\nWɔn a wɔyɛɛ nhoma yi pɛ sɛ wusua Yehowa, nokware Nyankopɔn no, ne ne Ba Yesu Kristo ho ade pii. Yehowa Adansefo a wɔwɔ baabi a wote no ani begye sɛ wɔbɛboa wo. Afei nso wubetumi akɔ yɛn wɛbsaet wɔ www.jw.org/tw na wubenya nsɛm pii.\n^ nky. 8 Hwɛ asɛm a ɛne “The Historical Character of Genesis” wɔ Insight on the Scriptures, Po 1, kratafa 922. Yehowa Adansefo na wotintimii.\n^ nky. 13 Onyankopɔn yii ne Ba Yesu nkwa fii soro bɛhyɛɛ Maria awotwaa mu, na Onyankopɔn de ne honhom kronkron no bɔɔ ne ho ban ma enti wannya bɔne nkekae biara amfi Maria hɔ.—Luka 1:31, 35.\n“Monkɔ so Nyɛ Eyi”\nAde rebɛkye ama Yesu awu no, ɔne n’asuafo no hyiae na ɔkyerɛɛ wɔn sɛnea wɔnkae ne wu no. Ɔka kyerɛɛ wɔn sɛ: “Monkɔ so nyɛ eyi mfa nkae me.” (Luka 22:19) Yehowa Adansefo di saa ahyɛde no so, enti afe biara wohyiam kae Yesu wu no. Afe a etwaam no, nnipa 19,862,783 na wɔkɔɔ afahyɛ no bi.\nAfe yi, yɛbɛkae Yesu wu no Wukuda, March 23, 2016, bere a owia akɔtɔ. Yɛreto nsa afrɛ wo ne w’abusua, ne wo nnamfo nyinaa sɛ mommetie Bible mu ɔkasa a yɛbɛma no. Ɔkasafo no bɛma yɛahu nea enti a Yesu wu no ho hia ne sɛnea yɛn mu biara betumi anya so mfaso. Sɛ woba a, wontua hwee; yennyigye kɔlɛhyen biara. Yɛsrɛ wo, bisa Yehowa Adansefo a wɔte baabi a wowɔ no ma wɔnkyerɛ wo bere ne faako a wobehyia no. Wopɛ nso a, wubetumi akɔ yɛn wɛbsaet wɔ www.jw.org/tw na wubehu bere ne faako a yebehyia no.


Jan 15 SNC - Yohane 15 NA-TWI | Biblica América Latina\nJan 15 SNC - Yohane 15 NA-TWI\nYesu na ɔyɛ nokware bobe no\n1“Mene nokware bobe no na m’agya ne okuafo no. 2 Dubaa biara a ɛnsow aba no, otwa kyene, na dubaa biara a ɛsow no, oyiyi ho na asow aba bebree. 3 Me nsɛm a maka akyerɛ mo no ama mo ho afi dedaw. 4 Montena me mu na me nso mentena mo mu. Dubaa biara ankasa rentumi nsow aba gye sɛ ɛfam ne dutan ho. Saa ara nso na morentumi nsow aba gye sɛ mote me mu.\n5 “Mene bobe no na mone dubaa no. Obiara a ɔte me mu na mete ne mu no, bɛsow aba bebree; sɛ mokwati me a, morentumi nyɛ hwee. 6 Obiara a ɔntena me mu no, te sɛ dubaa a wɔatwa atow akyene a ɛho nni mfaso; ɛwo a, wɔboaboa ano de gu gya mu hyew. 7 Sɛ mote me mu na me nsɛm nso tena mo mu a, ɛnne biribiara a mopɛ a mubebisa no, wɔde bɛma mo. 8 Wɔn a wɔyɛ m’asuafo nokware mu no sow aba bebree de hyɛ m’agya anuonyam.\n9 “Sɛnea Agya no dɔ me no, saa ara nso na me nso medɔ mo. Montena me dɔ mu. 10 Sɛ mudi m’ahyɛde so a, mobɛtena me dɔ mu sɛnea madi m’agya ahyɛde so na ɛno nti ɔda so dɔ me no.\n11 “Maka eyinom nyinaa akyerɛ mo sɛnea ɛbɛyɛ a mubenya m’anigye no bi na ama mo anigye awie pɛyɛ. 12 M’ahyɛde ne sɛ, monnodɔ mo ho mo ho sɛnea medɔ mo no. 13 Ɔdɔ biara nsen sɛ obi bewu ama ne nnamfonom. 14 Sɛ mudi nea mehyɛ mo sɛ monyɛ no so a, na moyɛ me nnamfonom.\n15 “Memfrɛ mo nkoa bio, efisɛ, akoa nnim nea ne wura reyɛ. Mmom, mefrɛ mo nnamfo, efisɛ, maka birabiara a mete fii m’agya no nkyɛn akyerɛ mo.\n16 “Ɛnyɛ mo na moyii me; me na miyii mo na memaa mo adwuma sɛ monkɔyɛ na monsow aba pa bebree. Na biribiara a mode me din bebisa Agya no no, ɔde bɛma mo. 17 Eyi na mehyɛ mo; monnodɔ mo ho.\n18 “Sɛ wiase tan mo a, monkae sɛ me na ɛtan me kan ansa na ɛretan mo. 19 Sɛ mote ase ma wiase a, ɛnne wiase bɛdɔ mo sɛ wɔn a wɔyɛ ne de. Nanso miyii mo fii wiasefo mu, ɛno nti, monyɛ wiasefo bio; eyi nti na wiasefo tan mo no. 20 Monkae asɛm a meka kyerɛɛ mo no. ‘Akoa nsen ne wura.’ Sɛ wɔtan me a, mo nso, wɔbɛtan mo; sɛ wotie m’asɛm a meka no a, mo nso, wobetie mo. 21 Esiane sɛ moyɛ me de nti, na wɔbɛtaa mo, efisɛ, wonnim Onyankopɔn a ɔsomaa me no.\n22 “Sɛ memmɛkaa asɛm biara nkyerɛɛ wɔn a, anka wɔrenni bɔne ho fɔ. Afei de wonni wɔn bɔne ho anoyi biara. 23 Obiara a ɔtan me no tan m’agya nso. 24 Sɛ manyɛ nnwuma a obiara nyɛɛ bi da no wɔ wɔn mu a, anka wɔrenni bɔne ho fɔ; nanso wɔahu nea meyɛe, nso wɔtan me ne m’agya. 25 Ɛsɛ sɛ eyi ba mu sɛnea ɛbɛyɛ a nea wɔakyerɛw wɔ wɔn Mmara no mu a ɛka se, ‘Wɔtan me kwa’ no, bɛba mu.\n26 “Mɛsoma ɔboafo a ɔyɛ nokware honhom a ofi Agya no nkyɛn no aba mo nkyɛn na wabedi me ho adanse akyerɛ mo. 27 Na mo nso mubedi me ho adanse, efisɛ, me ne mo na ɛwɔ hɔ fi mfitiase pɛɛ.\nNA-TWI : Yohane 15


Hiob anoyi (1-17)\nƆpɛ sɛ ɔka n’asɛm wɔ Onyankopɔn anim (1-7)\nƆkae sɛ onhu Onyankopɔn (8, 9)\n‘Mefaa ne kwan so, na mamman amfi ho’ (11)\n23 Ɛnna Hiob kae sɛ: 2 “Ɛnnɛ nso, merenka m’ano ntom; mɛka m’asɛm.*+M’ahomegu nti, m’ahoɔden asa. 3 Minyae a, anka minim baabi a mehu Onyankopɔn!+ Anka mɛkɔ baabi a ɔte no.+ 4 Anka mede m’asɛm bɛto n’anim,Na mɛka nsɛm pii de akyerɛ sɛ m’asɛm yɛ dɛ; 5 Anka mɛhwɛ mmuae a ɔde bɛma me,Na matie nea ɔbɛka akyerɛ me. 6 Anka ɔde n’ahoɔden kɛse no ne me bɛko anaa? Daabi; anka nea ɛbɛyɛ biara obetie me.+ 7 Ɛhɔ na wobesiesie ɔtreneeni no asɛm wɔ Onyankopɔn anim.Anka me Temmufo no bebu me bem ama asɛm no atwa koraa. 8 Nanso mekɔ apuei a, onni hɔ;Mesan m’akyi nso a, minhu no. 9 Sɛ ɔreyɛ adwuma wɔ benkum so a, minhu no;Sɛ ɔman fa nifa a, ɛhɔ nso minhu no. 10 Nanso onim ɔkwan a menam so.+ Sɛ ɔsɔ me hwɛ wie a, me ho befi sɛ sika kɔkɔɔ amapa.+ 11 Otu a na matia mu;Mafa ne kwan so, na memman mfii ho.+ 12 Mentwee me ho mfii n’anom mmara ho. Mede n’anom asɛm+ ato me koma so asen nea ɛsɛ sɛ meyɛ mpo.* 13 Osi ne bo sɛ ɔbɛyɛ biribi a, hena na obetumi asiw no kwan?+ Nea ɔpɛ* sɛ ɔyɛ biara, ɔyɛ.+ 14 Efisɛ nea wahyɛ ato hɔ ama me nyinaa, ɔbɛyɛ,Na nneɛma a ɛtete saa de, ɔfa no kwa. 15 Ɛno nti na ne nti adwinnwen abɛtɔ me so yi;Midwen ne ho a, ɛma misuro no pii. 16 Onyankopɔn ama me koma atu,Na ade nyinaa so Tumfo no ama mabɔ hu. 17 Nanso esum mma menyɛɛ dinn,Na esum kabii a akata m’anim no mma menkaa m’ano ntoom.\n^ Anaa “nea mereka ara na mereka; m’asɛm ayɛ atuatew.”\n^ Anaa “nea wɔhwehwɛ fi me hɔ mpo.”\n^ Anaa “Nea ne kra pɛ.”


1 Samuel 27 ASCB - Matej 27 CRO\nDawid Wɔ Filistifoɔ Mu\n1Na Dawid dwenee ho sɛ, “Ɛda bi, mɛtɔ wɔ Saulo nsa ano. Na deɛ mɛyɛ a ɛbɛyɛ pa ara ne sɛ, mɛdwane akɔ Filistifoɔ nkyɛn. Ɛba saa a, Saulo bɛgyae mʼakyi die na mɛnya banbɔ.”\n2Na Dawid ne mmarima ahansia tutu kɔtenaa Gat kɔhyɛɛ Maok babarima ɔhene Akis ase. 3Na Dawid de ne yerenom baanu a wɔyɛ Ahinoam a ɔfiri Yesreel ne Abigail a ɔfiri Karmel a na ɔyɛ Nabal kunabaa no kɔeɛ. 4Saulo tee sɛ Dawid adwane kɔ Gat no, wanni nʼakyi anhwehwɛ no bio.\n5Na Dawid ka kyerɛɛ Akis sɛ, “Sɛ ɛrenha wo a, ma yɛn baabi wɔ nkuro no bi so na yɛnkɔtena hɔ sene sɛ yɛbɛtena ahenkuro yi mu.”\n6Enti, Akis de Siklag kuro maa no, (na ɛfiri saa ɛda no, ɛhɔ abɛyɛ Yuda ahemfo atenaeɛ de bɛsi ɛnnɛ), 7na wɔtenaa Filistifoɔ no mu afe ne abosome ɛnan.\n8Afei, Dawid ne ne dɔm kɔto hyɛɛ Gesurfoɔ, Girsifoɔ ne Amalekfoɔ so. Saa nnipa yi na na kane no, wɔtete asase a ɛtene kɔ Sur a ɛwɔ Misraim ɛkwan so no. 9Dawid annya onipa baako anikann wɔ nkura a ɔkɔto hyɛɛ wɔn so no mu. Ɔfaa nnwan, anantwie, mfunumu, nyoma ne ntadeɛ nyinaa ansa na ɔsane akɔ Akis nkyɛn.\n10Akis bisaa Dawid sɛ, “Ɛhe na ɛnnɛ mofom nneɛma kɔduruiɛ?”\nDawid buaa sɛ, “Yɛkɔɔ Yuda anafoɔ fam, kɔto hyɛɛ Yerahmeelfoɔ27.10 Yerahmeelfoɔ nam Hesron so bɛyɛɛ Yuda asefoɔ (1 Be 2.9,25,26). Hwɛ nsɛm a ɛfa Kenifoɔ ho wɔ Ate 4.11. ne Kenifoɔ so.” 11Dawid kumm wɔn nyinaa. Wannya obiara a ɔbɛtumi aba Gat abɛkyerɛ faako a ɔkɔeɛ. Saa adeɛ yi kɔɔ so ara wɔ ɛberɛ a na Dawid te Filistifoɔ mu no. 12Akis gyee Dawid diiɛ, na ɔdwenee ne tirim sɛ, “Saa ɛberɛ yi deɛ, Israelfoɔ bɛkyiri no kɔkɔɔkɔ. Ɛsɛ sɛ ɔtena ha, na ɔsom me afebɔɔ.”\nASCB : 1 Samuel 27


22 Afei Israelfo tu kɔtenaa Moab sare so+ wɔ Yordan agya a ɛhwɛ Yeriko no. 2 Na Sipor ba Balak+ huu nea Israelfo de yɛɛ Amorifo nyinaa. 3 Esiane sɛ na Israelfo dɔɔso nti, na Moab suro, na Israelfo ho hu tɔɔ Moab so maa wɔn ani beree.+ 4 Ɛnna Moab ka kyerɛɛ Midian mpanyimfo+ sɛ: “Saa asafo yi bɛwe nea atwa yɛn ho ahyia nyinaa sɛnea nantwi we sare momono no.” Saa bere no na Sipor ba Balak+ na odi Moab so hene. 5 Enti ɔsomaa nnipa kɔɔ Petor+ a ɛbɛn asubɔnten kɛse+ a ɛwɔ ne manfo asase so no kɔfrɛɛ Beor ba Balaam+ sɛ: “Hwɛ! Nkurɔfo bi fi Egypt aba. Na baabiara a wobɛto w’ani ahwɛ biara, wɔahyɛ asase no so mã.+ Wɔadu me hwene ano pɛɛ. 6 Enti mesrɛ wo bra bɛdome+ wɔn ma me, efisɛ wɔn ho yɛ den sen me. Ebia metumi adi wɔn so apam wɔn afi asase no so, na minim sɛ obiara a wubehyira no benya nhyira, na obiara a wobɛdome no nso benya nnome.”+ 7 Enti Moab ne Midian mpanyimfo faa abisa no ho sika+ kurae, na wɔkɔɔ Balaam+ nkyɛn kɔkaa nea Balak aka no kyerɛɛ no. 8 Wowiei no, ɔka kyerɛɛ wɔn sɛ: “Monna ha anadwo yi, na nea Yehowa bɛka biara, mɛba abɛka akyerɛ mo.”+ Enti Moab mpanyimfo no tenaa Balaam nkyɛn. 9 Afei Onyankopɔn baa Balaam nkyɛn, na obisaa no sɛ:+ “Nnipa bɛn na wɔwɔ wo nkyɛn yi?” 10 Ɛnna Balaam ka kyerɛɛ nokware Nyankopɔn no sɛ: “Sipor ba Balak+ a ɔyɛ Moab hene no na wasoma wɔn aba me nkyɛn sɛ, 11 ‘Nkurɔfo bi fi Egypt aba. Na baabiara a wobɛto w’ani ahwɛ biara, wɔahyɛ asase no so mã.+ Enti bra bɛbɔ wɔn dua ma me.+ Ebia metumi ne wɔn ako apam wɔn afi asase no so.’” 12 Na Onyankopɔn ka kyerɛɛ Balaam sɛ: “Nni wɔn akyi nkɔ. Nnome wɔn,+ na wɔyɛ nkurɔfo a wɔahyira wɔn.”+ 13 Na Balaam sɔree anɔpa ka kyerɛɛ Balak mpanyimfo no sɛ: “Monkɔ mo man mu, efisɛ Yehowa mpene so sɛ me ne mo bɛkɔ.” 14 Enti Moab mpanyimfo no sɔre kɔbɔɔ Balak amanneɛ sɛ: “Balaam ampene so ne yɛn amma.”+ 15 Afei Balak somaa mpanyimfo foforo a wɔdɔɔso na wɔn anim yɛ nyam sen wɔn a wodi kan no. 16 Na wɔn nso baa Balaam nkyɛn bɛka kyerɛɛ no sɛ: “Sipor ba Balak se, ‘Mesrɛ wo, mma biribiara nnsiw wo kwan, bra! 17 Hwɛ, mɛhyɛ wo anuonyam kɛse,+ na biribiara a wobɛka akyerɛ me no mɛyɛ.+ Enti mesrɛ wo bra bɛbɔ nkurɔfo yi dua ma me.’” 18 Nanso Balaam buaa Balak nkoa no sɛ: “Sɛ Balak de ne fie a dwetɛ ne sika kɔkɔɔ ahyɛ mu mã ma me mpo a, merentumi mmu Yehowa me Nyankopɔn asɛm so nyɛ ade ketewa anaa kɛse biara.+ 19 Mo nso monna ha anadwo yi na menhwɛ nea Yehowa bɛsan aka akyerɛ me.”+ 20 Na Onyankopɔn baa Balaam nkyɛn anadwo bɛka kyerɛɛ no sɛ: “Sɛ frɛ ara na mmarima yi abɛfrɛ wo a, sɔre na wo ne wɔn nkɔ. Nanso asɛm a mɛka akyerɛ wo nkutoo na ka.”+ 21 Enti Balaam sɔree anɔpa siesiee n’afurum, na ɔne Moab mpanyimfo no kɔe.+ 22 Bere a Onyankopɔn hui sɛ ɔrekɔ no, ne bo fuwii, na Yehowa bɔfo begyinaa kwan no mfinimfini sɛ obesiw no kwan.+ Nanso ɔno de, na ɔte n’afurum so reba a ne nkoa baanu ka ne ho. 23 Afurum no hui sɛ Yehowa bɔfo atwe ne nkrante gyina kwan no mu,+ enti ɔde n’ani kyerɛɛ wuram. Nanso Balaam hwee afurum no sɛnea ɔbɛsan asi kwan mu. 24 Na Yehowa bɔfo no begyinaa ɔkwan ketewaa bi mu wɔ bobe nturo ntam, na na ɔfasu wɔ benkum ne nifa. 25 Afurum no hui sɛ Yehowa bɔfo no da so gyina hɔ, na ɔkɔfam ɔfasu no ho maa Balaam nan ka miaa ɔfasu no. Eyi ma ɔhwee aboa no bio. 26 Ɛnna Yehowa bɔfo no kɔɔ n’anim kogyinaa ɔkwan ketewaa no mfinimfini, na na wontumi mfa nifa anaa benkum. 27 Na bere a afurum no huu Yehowa bɔfo no, ɔdaa fam wɔ Balaam ase. Enti Balaam bo fuwii+ na ɔde ne poma hwee afurum no. 28 Afei Yehowa buee afurum no ano,+ na obisaa Balaam sɛ: “Mayɛ wo dɛn na woahwe me mprɛnsa yi?”+ 29 Ɛnna Balaam ka kyerɛɛ afurum no sɛ: “Wo tirim yɛ den ntia. Sɛ nkrante bi kura me a, anka sesɛɛ makum wo!”+ 30 Afurum no bisaa Balaam sɛ: “Ɛnyɛ w’afurum ne me? Na wontenaa me so wo nkwa nna nyinaa besi nnɛ? Woahu sɛ mayɛ wo saa pɛn?”+ Ɛnna obuae sɛ: “Dabi!” 31 Afei Yehowa buee Balaam ani,+ na ohui sɛ Yehowa bɔfo kura nkrante gyina kwan no mu. Ɛhɔ ara na ɔde n’anim butuw fam. 32 Ɛnna Yehowa bɔfo no bisaa no sɛ: “W’afurum no ayɛ wo dɛn na woahwe no mprɛnsa yi? Hwɛ! Me na masiw wo kwan, efisɛ woatwiw afa me so.+ 33 Bere a afurum no huu me no, ɔbɔɔ mmɔden mprɛnsa sɛ ɔbɛman afi m’anim akɔ nkyɛn.+ Sɛ wamfi m’anim ankɔ nkyɛn a, anka saa bere yi makum wo+ ma ɔno de, mama ɔnam hɔ.” 34 Balaam tee eyi no, ɔka kyerɛɛ Yehowa bɔfo no sɛ: “Mayɛ bɔne,+ na na minnim sɛ wo na woabehyia me wɔ ɔkwan so. Sɛ wompɛ sɛ mekɔ a, ma mensan.” 35 Nanso Yehowa bɔfo no ka kyerɛɛ Balaam sɛ: “Wo ne mmarima no nkɔ,+ na mmom hwɛ sɛ nea mɛka akyerɛ wo nkutoo na wobɛka.”+ Ɛnna Balaam ne Balak mpanyimfo no toaa so kɔe. 36 Balak tee sɛ Balaam aba no, ɔyɛɛ ntɛm kohyiaa no wɔ Moab kurom wɔ Arnon nsu ano, ɔman no hye so.+ 37 Afei Balak bisaa Balaam sɛ: “Mansoma sɛ wɔmmɛfrɛ wo? Adɛn nti na woamma? Ɛyɛ wo sɛ mintumi nhyɛ wo anuonyam anaa?”+ 38 Ɛnna Balaam ka kyerɛɛ Balak sɛ: “Afei maba. Na me de, dɛn na metumi aka?+ Asɛm a Onyankopɔn de bɛhyɛ m’ano no, ɛno ara na mɛka.”+ 39 Enti Balaam dii Balak akyi kɔɔ Kiriat-Husot. 40 Afei Balak de anantwi ne nguan bɔɔ afɔre+ na ɔde bi kɔmaa Balaam ne mpanyimfo a wɔka ne ho no. 41 Na ade kyee anɔpa no Balak kɔfaa Balaam de no kogyinaa Bamot-Baal+ na ama wahu nnipa no nyinaa.+


Atumfoɔ a Wɔwɔ Russia Agye Yehowa Adansefo Nhyiam Asa\nƆman Biara So\nKENKAN WƆ Afrikaans Albanian Armenian Azerbaijani Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hungarian Indonesian Italian Japanese Kazakh Kinyarwanda Kirghiz Korean Lithuanian Myanmar Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Turkish Twi Ukrainian Vietnamese Xhosa Yoruba\nKolomyazhskiy Nhyiam Asa a Ɛwɔ St. Petersburg\nAudio Baabi a wubetumi atwe nneɛma abɔ atie Atumfoɔ a Wɔwɔ Russia Agye Yehowa Adansefo Nhyiam Asa\nDecember 14, 2017 no, Nhyiam Asa a ɛwɔ Kolomyazhskiy a ɛwɔ St. Petersburg no, atumfoɔ a wɔwɔ Russia buu ani bɔ wuraa mu. Afei wotwaa ho hyiae gye fii yɛn nsam. Nea ɛkɔɔ so wɔ hɔ no, Yehowa Adansefo a na wɔwɔ hɔ saa bere no, wɔn mu biara ampira. Ɔdan no nso, ɛda adi sɛ wɔnsɛee no.\nMfoni a camera a ɛbɔ Nhyiam Asa no so twae bere a Russia apolisifo bɔ wuraa hɔ no\nJuly 17, 2017 no, Russia Asɛnnibea Kunini no Bagua a Ɛhwehwɛ Asɛm Mu (Appellate Chamber) no hyɛe sɛ wɔntɔn Adansefo no adwumayɛbea ahorow a ɛwɔ Russia no nyinaa na wontwa wɔn som no mu. Efi saa bere no, Nhyiam Asa no ne agyapade a ɛso pa ara a Russia atumfoɔ no agye afi wɔn nsam.\nApolisifo gyinagyina Nhyiam Asa no so\nNhyiam Asa a wɔagye no tumi fa nnipa 1,500. Efi afe 2002 a wosiesiee nhyiam asa no, Adansefo no ayɛ nhyiam akɛse wɔ hɔ, na na wɔn asafo ahorow no bi nso hyiam wɔ hɔ. Mmaranimfo a wogyina Adansefo no afã no ahu sɛ atumfoɔ no ayi wɔn din afi Nhyiam Asa no so na wɔde ahyɛ mmara ase wɔ Russia Man no din mu. Yɛrekasa yi wɔde Asa no ama ayaresabea bi a ɛbɛn hɔ, na wɔn nso de ahyɛnsode foforo a ɛbɛkyerɛ nkurɔfo kwan abɔ gate no ho dedaw.\nAdansefo no wɔ dan bi a ɛbɛn St. Petersburg, na ɛhɔ na ɛyɛ wɔn adwumayɛbea ti. Atumfoɔ no de ho asɛm kɔɔ kɔɔto sɛ wobegye saa dan no afi wɔn nsam. Bere a kɔɔto dii asɛm no, wɔde too gua sɛ wobegye ɔdan no. Ɛno akyi nnawɔtwe baako pɛpɛɛpɛ na wogyee nhyiam asa no. Asɛm a kɔɔto no dii nti, nhyehyɛe a na Adansefo no adwumayɛbea ti a ɛwɔ Russia ne Watchtower Bible and Tract Society of Pennsylvania adwumakuw no ayɛ bɛyɛ mfe 17 no, wotwaa mu. Adansefo no ayɛ sɛ wɔbɛsan de asɛm no akɔdan kɔɔto. Nanso sɛ kɔɔto no san di tia wɔn a, Russia atumfoɔ no benya kwan agye wɔn adwumayɛbea ti no afi wɔn nsam. Afei nso Adansefo no adan ahorow a aman foforo asisi wɔ Russia nyinaa nso, wobegye.\nNea Russia aban no ayɛ no, Yehowa Adansefo bu no sɛ wonni wɔn ho adwempa koraa. Ɛnyɛ ɔsom mu ahofadi a wɔwɔ no nko ara na Russia aban no atiatia so na mmom wɔagye wɔn agyapade nso afi wɔn nsam. Agyapade no mu fã kɛse no ara, Russia man mma a biribi nhyɛ da nni wɔn nsam na wɔtɔe na wosiesiei. Atemmu a aban no de ato gua no, Adansefo no reyɛ nea wobetumi biara de asɛm a wɔadi atia wɔn no akɔdan kɔɔto foforo. Wɔde asɛm no bɛkɔ European Court of Human Rights (Europa Asɛnnibea a Ɛhwɛ Nnipa Ahofadi Ho Nsɛm So) ne UN Human Rights Committee (Amanaman Nkabom Bagua a Ɛhwɛ Nnipa Ahofadi Ho Nsɛm So) no.\nShare Share Atumfoɔ a Wɔwɔ Russia Agye Yehowa Adansefo Nhyiam Asa


5 “O ɔbabea a atamfo atow ahyɛ no so, twitwa wo ho akam,+ efisɛ wɔatwa yɛn ho ahyia.+ Na wɔde abaa bɛhwe Israel temmufo asom.+ 2 “Na wo, Betlehem Efrata,+ wo a wusua koraa sɛ wɔbɛkan wo afra Yuda mpempem mu,+ wo mu+ na mɛma obi afi abɛyɛ Israel sodifo.+ Ɔno na n’ase fi tete a enni ano.+ 3 “Enti obeyi wɔn ama+ kosi sɛ nea awo aka no no bɛwo.+ Na ne nuanom a aka bɛsan abɛka Israelfo ho. 4 “Na ɔbɛsɔre agyina de Yehowa ahoɔden+ ne Yehowa, ne Nyankopɔn din kɛse no ayɛn wɔn.+ Wɔbɛtena hɔ dwoodwoo,+ na ne kɛseyɛ bedu asase ano.+ 5 Oyi bɛyɛ asomdwoe.+ Na sɛ Asiria ba yɛn asase so betiatia yɛn aban mu a,+ yɛbɛma nguanhwɛfo baason, adesamma mu abirɛmpɔn baawɔtwe, ne no adi asi. 6 Na wɔde nkrante bɛyɛn Asiria asase+ ne Nimrod asase+ wɔ n’apon ano. Na sɛ Asiria ba yɛn asase so na ne nan tia yɛn hye so a, obegye yɛn afi ne nsam.+ 7 “Na Yakob nkaefo+ no bɛyɛ aman bebree mu sɛ obosu a efi Yehowa nkyɛn,+ te sɛ osu a ɛpete gu nhabamma so+ a ɛmfa n’ani nto onipa so na ɛntwɛn ɔdesani.+ 8 Na aman bebree behu Yakob nkaefo sɛ gyata wɔ kwae mu mmoa mu, te sɛ gyatanini wɔ nguankuw mu. Ɔno na ɔba a, otiatia wɔn so tetew wɔn mu+ a ogyefo biara nni hɔ. 9 Wobɛma wo nsa so wɔ w’atamfo so,+ na wɔn a wokyi wo nyinaa ase bɛhyew.”+ 10 Yehowa aka sɛ, “Saa da no, mekunkum w’apɔnkɔ asɛe wo nteaseɛnam.+ 11 Mɛsɛe w’asase so nkurow na madwiriw w’abannennen nyinaa agu.+ 12 Metu asumansɛm afi wo nsam na nkonyaayifo biara rentena wo nkyɛn bio.+ 13 Mɛsɛe w’ahoni ne w’abosom adum nyinaa, na worenkotow wo nsa ano adwuma bio.+ 14 Metutu w’abosonnua agu+ na masɛe wo nkurow. 15 Na mede anibere ne abufuhyew bɛtwe aman a wɔanyɛ osetie no aso.”+


Bible Mu Nsɛm Israel Hempa a Odi Akyiri - Yehowa Adansefo Intanɛt Dwumadibea\nNA YOSIA adi mfe awotwe pɛ bere a obedii kesee fam Israel mmusuakuw abien ahemman no so hene no. Na osua dodo sɛ obedi hene. Enti mfiase no mpanyimfo bi boaa no ma ɔhwɛɛ ɔman no so.\nBere a Yosia dii hene mfe ason no ofii ase hwehwɛɛ Yehowa. Odii ahempa te sɛ Dawid, Yehosafat ne Hesekia nhwɛso akyi. Afei, bere a onnya nnii mfe aduonu no, Yosia yɛɛ biribi a egye akokoduru.\nBere tenteenten no na Israelfo no binom afa ɔkwammɔne so. Na wɔsom abosom. Wɔkotow ahoni. Enti Yosia ne ne mmarima fii ase sɛ wobegu atoro som ase afi asase no so. Ná ɛyɛ adwuma kɛse efisɛ na nnipa pii som abosom. Wutumi hu Yosia ne ne mmarima no sɛ wɔrebubu ahoni no.\nAkyiri yi, Yosia paw nnipa baasa sɛ wɔnhwɛ mma wonsiesie Yehowa asɔrefi no. Wogyigyee sika fii nkurɔfo no nkyɛn na wɔde maa saa nnipa yi sɛ wɔmfa nyɛ adwuma no. Bere a wɔreyɛ adwuma wɔ asɔredan no ho no, ɔsɔfo panyin Hilkia huu biribi a ɛho hia wɔ hɔ. Ɛyɛ mmara nhoma a Yehowa maa Mose kyerɛw no bere tenten a atwam no. Ná ayera mfe pii.\nWɔde nhoma no kɔmaa Yosia, na ɔkae sɛ wɔnkenkan nkyerɛ no. Bere a otiei no Yosia hui sɛ nkurɔfo no nni Yehowa mmara so. Ne werɛ how eyi ho, enti ɔtetew n’atade mu, sɛnea wuhu wɔ ha no. Ɔkae sɛ: ‘Yehowa bo afuw yɛn kɛse, efisɛ yɛn agyanom anni mmara a ɛwɔ nhoma yi mu no so.’\nYosia hyɛɛ ɔsɔfo panyin Hilkia sɛ ɔnhwehwɛ nea Yehowa de bɛyɛ wɔn. Hilkia kɔɔ odiyifobea Hulda nkyɛn kobisaa no. Ɔde Yehowa asɛm yi maa no sɛ ɔnkɔka nkyerɛ Yosia: ‘Wɔbɛtwe Yerusalem ne ɔman no nyinaa aso esiane sɛ wɔasom abosom na wɔde bɔne ahyɛ asase no so ma nti. Nanso esiane sɛ wo, Yosia, woayɛ ade pa nti, asotwe yi bɛba wo wu akyi.’\n2 Beresosɛm 34:1-28.\nYosia bedii hene no na wadi mfe ahe, na dɛn na ofii ase yɛe bere a odii hene mfe ason no?\nDɛn na wuhu sɛ Yosia reyɛ wɔ mfonini a edi kan no mu?\nDɛn na ɔsɔfo panyin no hui bere a wɔresiesie asɔredan no?\nAdɛn nti na Yosia tetew n’atade mu?\nAsɛm a efi Yehowa hɔ bɛn na odiyifobea Hulda de maa Yosia?\nKenkan 2 Beresosɛm 34:1-28.\nNhwɛso bɛn na Yosia yɛ ma wɔn a wohyia nsɛnnennen wɔn mmofrabere mu no? (2 Be. 33:21-25; 34:1, 2; Dw. 27:10)\nAdeyɛ a etu mpɔn kɛse bɛn na Yosia yɛe de maa nokware som nyaa nkɔso wɔ n’ahenni mfe a ɛtɔ so 8, 12, ne 18 no mu? (2 Be. 34:3, 8)\nFaako a yehyiam som a yɛbɛkɔ so asiesie ho ade bɛn na yesua fi nhwɛso a Ɔhene Yosia ne Ɔsɔfo Panyin Hilkia yɛe no mu? (2 Be. 34:9-13; Mmeb. 11:14; 1 Kor. 10:31)


6 Mahu ɔbrɛ hunu bi owia ase, na ɛdɔɔso adesamma mu: 2 nokware Nyankopɔn ama obi sika ne ahonyade ne anuonyam,+ na nea ne kɔn dɔ biara mmɔ ne kra,+ nanso nokware Nyankopɔn mma ontumi nni,+ na mmom ɔnanani+ na odi. Eyi yɛ ahuhude ne ɔyare bɔne. 3 Sɛ onipa wo ɔha+ na ɔtena ase mfe pii ma ne mfe mu nna dɔɔso,+ na sɛ ne nyinaa akyi no, adepa mmee ne kra+ na ɔnkɔɔ amoa mu+ a, metumi aka sɛ ɔba a wɔapɔn no mpo ye sen no.+ 4 Wammɛyɛ hwee; esum mu na ɔbɛkɔ, na esum na ɛbɛkata ne din so.+ 5 Wanhu owia, na onnim sɛnea ɛte nso.+ Oyi mmom na ɔwɔ ahotɔ, na ɛnyɛ obiako no.+ 6 Sɛ odi mfe mpem abien mpo na wanhu adepa+ a, ɛnyɛ faako na obiara rekɔ?+ 7 Adesamma brɛ nyinaa, wɔbrɛ ma wɔn ano,+ nanso wɔn kra mmee da. 8 Dɛn na onyansafo de kyɛn ɔkwasea?+ Sɛ mmɔborɔni hu ateasefo anim nantew a, mfaso bɛn na ɛwɔ so? 9 Eye sɛ aniwa behu sen sɛ ɔkra bedi n’akɔnnɔde akyi.+ Eyi nso yɛ ahuhude ne adehunu akyidi.+ 10 Nea aba biara no, wɔabɔ din dedaw, na sɛnea onipa te nyɛ ade foforo;+ ɔrentumi ne nea ɔwɔ tumi sen no no nni asɛm.+ 11 Esiane sɛ nneɛma pii wɔ hɔ a ɛma ahuhude+ dɔɔso nti, mfaso bɛn na onipa nya? 12 Na hena na onim adepa a ɛwɔ hɔ ma onipa,+ ne nkwa nna huhuw no mu, bere a odi ne nna sɛ sunsuma+ no? Hena na ɔbɛkyerɛ onipa nea ebesi owia ase wɔ n’akyi?+


1 Chroniques 29 BDS – 1 Berɛsosɛm 29 ASCB | Biblica\n1 Chroniques 29 BDS – 1 Berɛsosɛm 29 ASCB\n1 Berɛsosɛm 29:1-30\nAsɔredan No Sie Ho Akyɛdeɛ\n1Afei, Ɔhene Dawid danee nʼani kyerɛɛ ɔmanfoɔ no kaa sɛ, “Me babarima Salomo a Onyankopɔn ayi no sɛ ɔnni Israel so sɛ ɔhene foforɔ no da so yɛ abɔfra a ɔnni suahunu biara. Adwuma a ɛda nʼanim no so, na Asɔredan a ɔbɛsi no nyɛ ɛdan hunu bi. Ɛyɛ Awurade Onyankopɔn no ankasa dea. 2Mede deɛ metumi yɛ biara adi dwuma, maboaboa deɛ mɛtumi anya nyinaa ano ama me Onyankopɔn Asɔredan no sie. Seesei, sikakɔkɔɔ, dwetɛ, kɔbere mfrafraeɛ, nnadeɛ ne nnua ne apopobibirieboɔ ne aboɔdemmoɔ, aboɔden agudeɛ ne abopa ne abohemaa ahodoɔ nyinaa pii wɔ hɔ. 3Na ɛsiane me ho a mede ama me Onyankopɔn Asɔredan no enti, mede mʼankasa sikakɔkɔɔ ne dwetɛ bɛboa ɛdan no sie. Yeinom bɛka adansie no ho nneɛma a maboaboa ano, ama asɔredan kronkron no ho. 4Mama Ofir sikakɔkɔɔ a ɛboro tɔno 112 ne dwetɛ a wɔahoa ho tɔno 262 a wɔde bɛgu adan no afasuo anim, 5ne sikakɔkɔɔ ne dwetɛ nnwuma a aka a adwumfoɔ no bɛyɛ no. Afei, hwan na ɔbɛyi ne yam de nʼayɛyɛdeɛ ama Awurade ɛnnɛ?”\n6Na abusua ntuanofoɔ, Israel mmusuakuo ntuanofoɔ, asahene ne asraafoɔ mpanimfoɔ ne ɔhene adwumayɛfoɔ nyinaa firii ɔpɛ pa mu maeɛ. 7Wɔmaa sikakɔkɔɔ bɛyɛ tɔno 188, sika ankasa ɔpedu, ɛnna dwetɛ bɛyɛ tɔno 375, kɔbere mfrafraeɛ bɛyɛ tɔno 675 ne nnadeɛ bɛyɛ tɔno 3,750, de boaa Asɔredan no sie. 8Wɔmaa aboɔdemmoɔ bebree a wɔkɔkoraa no wɔ sikakorabea a ɛwɔ Awurade fie maa Yehiel a ɔyɛ Gerson aseni hwɛɛ so. 9Nnipa no ani gyee ɔma no ho, ɛfiri sɛ, wɔfiri ɔpɛ pa ne akoma pa mu na wɔyiyi maa Awurade, na Ɔhene Dawid ani gyee yie.\nDawid Kamfo Awurade\n10Na ɔhene Dawid kamfoo Awurade wɔ nnipa no nyinaa anim sɛ,\nyɛn agya Israel Onyankopɔn,\nayɛyie nka wo daa nyinaa.\n11Kɛseyɛ, ahoɔden, animuonyam,\nnkonimdie ne tumi yɛ wo dea Ao Awurade.\nBiribiara a ɛwɔ ɔsoro ne asase so yɛ wo dea,\nAo Awurade, na ahennie yi nso wɔ wo.\nYɛma wo so sɛ wone adeɛ nyinaa so otumfoɔ.\n12Ahonya ne animuonyam firi wo nko ara,\nɛfiri sɛ, woyɛ adeɛ nyinaa sodifoɔ.\nTumi ne ahoɔden nyinaa wɔ wo nsam\nna wopɛ mu na wofiri ma nnipa yɛ kɛseɛ na wɔnya ahoɔden.\n13Ao, yɛn Onyankopɔn, yɛda wo ase,\nna yɛkamfo wo din kronkron no.\n14“Na me ne hwan na me nkurɔfoɔ ne nnipa bɛn a yɛtumi kyɛ wo biribi? Biribiara a yɛwɔ no firi wo nkyɛn, na deɛ yɛde ma wo no yɛ deɛ wode ama yɛn dada. 15Yɛwɔ ha mmerɛ tiawa bi sɛ nsrahwɛfoɔ ne ahɔhoɔ wɔ asase a yɛn agyanom dii ɛkan wɔ so no so. Yɛn nna wɔ asase so te sɛ sunsumma a ɛtwam kɔ ntɛm so a wɔnhunu bio. 16Ao Awurade, yɛn Onyankopɔn, saa nneɛma a yɛaboaboa ano de rebɛsi asɔredan de ahyɛ wo din kronkron animuonyam yi mpo firi wo nkyɛn! Ne nyinaa yɛ wo dea. 17Me Onyankopɔn, menim sɛ wohwehwɛ yɛn akoma mu, na sɛ wohunu nokorɛdie wɔ mu a, wʼani gye. Wonim sɛ mede adwene pa na ɛyɛɛ yeinom nyinaa, na mahwɛ ahunu sɛdeɛ wo nkurɔfoɔ firi akoma pa ne anigyeɛ mu de wɔn akyɛdeɛ aba. 18Ao, Awurade, yɛn agyanom Abraham, Isak ne Israel Onyankopɔn, ma wo nkurɔfoɔ nyɛ ɔsetie mma wo daa. Mma ɔdɔ a wɔde dɔ wo no nsesa. 19Ma me babarima Salomo akoma nyinaa mu ɔpɛ pa, na ɔnni wʼahyɛdeɛ, wo mmara ne wo nkyerɛkyerɛ so, na ɔnsi saa Asɔredan yi a mayɛ ho ahoboa nyinaa yi.”\n20Afei, Dawid ka kyerɛɛ ɔmanfoɔ no nyinaa sɛ, “Monkamfo Awurade, mo Onyankopɔn!” Na ɔmanfoɔ no nyinaa kamfoo Awurade, wɔn agyanom Onyankopɔn, na wɔkoto buu nkotodwe wɔ Awurade ne ɔhene no anim.\nWɔsi Salomo Ɔhene\n21Adeɛ kyeeɛ no, wɔde anantwinini apem, nnwennini apem ne nnwanmmaa anini apem bɛbɔɔ ɔhyeɛ afɔdeɛ maa Awurade. Wɔsane gyinaa Israel ananmu, de ɔnom afɔrebɔdeɛ pii ne afɔrebɔdeɛ ahodoɔ baeɛ. 22Wɔde ahosɛpɛ didi nomee da no wɔ Awurade anim.\nNa bio, wɔhyɛɛ Dawid babarima Salomo ahenkyɛ sɛ wɔn ɔhene foforɔ. Wɔsraa no ngo wɔ Awurade anim sɛ wɔn ntuanoni, na wɔsraa Sadok nso ngo sɛ wɔn ɔsɔfoɔ. 23Na Salomo tenaa Awurade ahennwa no so sɛ nʼagya Dawid ɔnanmusini, na ɔkɔɔ so yie, na Israel nyinaa tiee no. 24Adehyeɛ mpanimfoɔ nyinaa, asahene ne Dawid mmammarima nyinaa suae kyerɛɛ ɔhene Salomo.\n25Na Awurade pagyaa Salomo maa Israelman no maa no nidie nwanwasoɔ, na ɔmaa Salomo ahonya ne animuonyam sene nʼagya.\n26Enti, Yisai babarima Dawid dii Israel nyinaa so ɔhene. 27Ɔdii ɔhene wɔ Israel mfeɛ aduanan a ne nkyerɛmu ne sɛ, ɔtenaa Hebron mfeɛ nson dii adeɛ, na mfeɛ aduasa mmiɛnsa nso, ɔtenaa Yerusalem. 28Ɔtenaa ase kyɛree, nyinii yie, nyaa ahodeɛ ne animuonyam ansa na ɔrewu. Na ne babarima Salomo dii nʼadeɛ sɛ ɔhene. 29Ɛfiri Ɔhene Dawid adedie ahyɛaseɛ de kɔsi nʼawieeɛ mu nsɛm nyinaa, wɔatwerɛ agu ɔdehunufoɔ Samuel abakɔsɛm nwoma, odiyifoɔ Natan abakɔsɛm nwoma ne ɔdehunufoɔ Gad abakɔsɛm nwoma mu. 30Nʼadedie mu akokoɔdurusɛm ne biribiara a ɛbaa ne so, Israel ne ahennie ahodoɔ a atwa ne ho ahyia nyinaa nso yɛ nsɛm a wɔatwerɛ.\nASCB : 1 Berɛsosɛm 29


AK/Prabhupada 0138 - God is Very Kind. Whatever You Desire, He Will Fulfill - Vanipedia\nAK/Prabhupada 0138 - God is Very Kind. Whatever You Desire, He Will Fulfill\nNwuraa ne Awuranom, medi kan ada mo ase nnipa dɔm a mo fi Philadelphia kurow pɔn mu. Mode akoma pa ne ahokeka ɛsom kuw yi. Me da mo ase paa. Ne titiriw, meda Amerika mmrante ne mmabaa a wɔre boa me no ase. sɛ wɔre boa ama m'abɔ Kṛṣṇa kuw yi ho dawuro wɔ ewiase atɔe aman so. Me sɔfo pɔn hyɛɛ me sɛ memmɔ Kṛṣṇa kuw yi ho dawuro wɔ atɔe nkurow mu. Enti, wɔ afe 1965 my na mebaa New York nea edi kan. Afei, wɔ afe 1966 New York aban gyee kuw yi too mu maa yɛn tumi krataa. na efi afe 1967 saa kuw yi atu mpɔn wɔ Amerika, Enyiresi, ne Kanada. Ebio, Pasifik po atɔe, Ɔstralia, na ewiase aman nyinaa.\nEnti medi Kṛṣṇa kuw yi ho adanse kakra akyerɛ mo. Kṛṣṇa, saa din yi ase kyerɛ sɛ ade a ɛyɛfɛ. Kṛṣṇa twe obi biara bata ne ho ɛnnyɛ nipa nko mmoa, nnomaa, nnowa, ennua, nhwiren, nnuaba ne nsu. Eyi ne Vṛndāvana mfoni a meretwa akyerɛ mo. Eyi yɛ ewiase. Yenni ɔsoro ahenman mu mfoni biara ɔ ha.\nNanso, yɛbe tumi anya ɛho nimdeɛ kakra, nea ɛyɛ sunsum ne nea ɛyɛ ewiase ana honam mu ade Te nsonsonoe a ɛda ɔteasefo ne owufo ntam. Funu kyerɛ sɛ, ɔkra teasefo no afiri honam dua no mu kɔ, na ayɛ owufo, mfaso biara enni mu. Mmere tenten a ɔkra teasefo no te honam dua no mu no, honam dua no ho hia. Enti yehu sɛ biribi wɔhɔ a awu na biribi nso wɔ hɔ a ɛte ase, saa ara na ewiase ahorow wɔ hɔ honam ani wiase ne sunsum mu ewiase Yɛn akra ateasefo nyinaa, yefi sunsum wiase. Yemfi honam mu wiase ha Nanso mprenpren yi y'aba ewiase yi my na y'afa honam dua yi, na asɛm no ne sɛ yɛyɛ akra ateasefo de nanso, esiane sɛ yɛwɔ honam dua yi mu nti, yɛwɔ ɔhaw akɛse anan: awo, owu, yare ne onyin. Saa ɔhaw yi nyinaa bi bɛto yɛn. Ewiase yi mu, yenya honam dua biako na bere tiawa na aba awiei Ɛte sɛ ewiase ade biara. Wodeo fa w'ataade yɛ mfantoho. Wohy ataade sesei, nanso sɛ atetew na mfaso enni so bio a, na w'atow akyene ape foforo. Enti, saa honam dua yi yɛ ataade ma ɔkra teasefo no. Nanso esian sɛ yɛpɛ honam dua yi asɛm no nti, yɛpɛ sɛ yegye yɛn ani wɔ wiase yi mu, yenya honam dua ahorow ahorow. Bhagavad-gītā akyerɛ mu sɛ honam dua yi yɛ afiri. Bhagavad-gītā mu no w'akyerɛw se,\nEnti yɛn akra teasefo, yɛ pɛ biribi. " Onipa susuw; Awurade dan nsusuwii no. Awurade yɛ ahumɔbɔ. Biribiara a yɛpɛ biara, ɔbɛyɛ ama yɛn. W'aka akyerɛ yɛn sɛ "Saa ewiase afɛfɛde yi remma yɛn anigye," nanso esiane sɛ yɛpɛ no nti. Enti, Awurade, Kṛṣṇa ama yɛn dipadua ahorow ahorow sɛ yɛde begye yɛn ani Eyi na wɔfrɛ no honam mu yare no. Ɔhonam dua yi, a nea yɛpɛ nti yɛre sesa no no, wɔfrɛ eyi se akɔsanba. Akɔsanba nhyehyɛe yi ma yɛfa honam dua ahorow bebree mu ansa y'aba nipa dua yi mu. Jalajā nava-lakṣāṇi sthāvarā lakṣa-viṁśati. Yɛfa honam dua ahorow 900,000 mu wɔ nsu mu. Saa ara, yɛfa honam dua 2,000,000 mu sɛ wura ne nnua. Saa ɔkwan yi so na abɔde nhyhyɛe de yɛn ba nipa dua mu. Sɛnea yɛbe hu yɛn tebea ankasa. Abcde ma yɛn saa akwan gya yi, "Afei dɛn na wopɛ sɛ woyɛ? Afei w'anya tebea a atu mpɔn. So wopɛ sɛ wo sian kɔ tebea a w'afiri mu no mu anaa sɛ wobɛkɔ ɔsoro atenae? Anaa wopɛ sɛ wokɔ Awurade, Kṛṣṇa nkyɛn ana wo bɛtena ha yi ara?" Akwan gya yi nyinaa wɔ hɔ. W'aka wɔ Bhagavad-gītā no mu.\nEnti afei yɛ nea wopɛ. Wopɛ ɔsoro ahenman mu a wobeetumi akɔ. se wopɛ sɛ wotena ha, mfinimfini ha a ɔkwan da hɔ. Saa ara wo pɛ sɛ wo sian kɔ mmoa ne nnua tebea mu nso a, ɔkwan da hɔ ma wo Na wo pa sɛ wokɔ Awurade, Kṛṣṇa hɔ nso a ɔkwan da hɔ. Yɛ nea wopɛ. Enti nsonsonoe bɛn na ɛda ewiase yi, ebia, ɔsoro ana asase ana sunsum wiase mu? Sunsum wiase kyerɛ sɛ ewiase ha nneɛma a ewu na ɛsɛe no ebi enni hɔ. Biribiara yɛ sunsum, sɛnea m'adi kan aka akyerɛ mo no. Nnua, nhwiren, nnuaba, nsu ne mmoa, biribiara yɛ sunsum. Enti ɔsɛe biara enni hɔ. Biribiara a ɛwɔ ho te ase afe bɔɔ. Enti wopɛ sɛ wokɔ sunsum bea yi a, honam dua a yɛte mu yi ma yɛn saa akwangya no, na wopɛ nso sɛ wo kɔ so tena ewiase yi my nso a, ɔkwan da hɔ.\nRetrieved from "https://www.vanipedia.org/w/index.php?title=AK/Prabhupada_0138_-_God_is_Very_Kind._Whatever_You_Desire,_He_Will_Fulfill&oldid=409011"\nAK-Quotes - in USA, Philadelphia\nThis page was last modified on 20 October 2018, at 16:21.


Romafo 1 AKCB – Romanos 1 NVI | Biblica\nRomafo 1 AKCB – Romanos 1 NVI\n1Saa nhoma yi fi me, Paulo, Yesu Kristo somfo a wɔayi me sɛ ɔsɛnkafo a wɔasoma me sɛ menkɔka Onyankopɔn asɛmpa no nkyɛn. 2Wɔnam Onyankopɔn adiyifo so dii kan hyɛɛ asɛmpa no ho nkɔm wɔ Apam Dedaw no mu. 3Saa bɔhyɛ yi fa ne Ba Yesu Kristo a ɔyɛ yɛn Awurade a ɔba ma wɔwoo no sɛ akokoaa too Ɔhene Dawid abusua mu no ho. 4Na Honhom Kronkron da no adi pefee sɛ Yesu Kristo yɛ Onyankopɔn Ba, efisɛ wonyan no fii awufo mu. 5Ɛnam Kristo so nti na Onyankopɔn ma meyɛɛ ɔsomafo maa Kristo, sɛnea nnipa nyinaa nam gyidi so bɛyɛ osetie ama Onyankopɔn. 6Mo a mowɔ Roma a Onyankopɔn afrɛ mo sɛ mommɛyɛ Kristo akyidifo no nso moka ho bi.\n7Ɛno nti, merekyerɛw mo a mowɔ Roma nyinaa a Onyankopɔn dɔ mo na wafrɛ mo sɛ mommɛyɛ nʼakyidifo no:\nƆdom ne asomdwoe a efi yɛn Agya Onyankopɔn ne Awurade Yesu Kristo nka mo.\n8Ansa na mɛka biribiara no, menam Yesu Kristo so da me Nyankopɔn ase ma mo nyinaa, efisɛ mo gyidi a mowɔ no adu wiase mmaa nyinaa. 9Onyankopɔn a mede me koma nyinaa som no, na menam asɛmpa a menam ne Ba so ka no nim sɛ nea meka no yɛ nokware. Onyankopɔn nim sɛ mekae mo daa. 10Bere biara a mebɔ mpae no, mesrɛ Awurade sɛ ɔmmoa mma mintumi mmɛsra mo mprempren ara.\n11Efisɛ mepere hwehwɛ sɛ mehu mo na maboa mo ama moanya Onyankopɔn honhom mu nhyira na ahyɛ mo den. 12Nea mekyerɛ ne sɛ me ne mo nyinaa benya honhom mu ahoɔden bere koro mu a yɛde bɛhyɛ yɛn ho yɛn ho gyidi mu den. 13Me nuanom, monkae sɛ bere biara a mɛyɛ mʼadwene sɛ merebɛsra mo no, na biribi abɛbɔ mu. Mepɛ sɛ mesakra nnipa adwene wɔ mo mu sɛnea mayɛ wɔ amanamanmufo mu no.\n14Mo ne obiara, wɔn a wɔn ani atew ne wɔn a wɔn ani ntewee, wɔn a wɔasua ade ne wɔn a wonsuaa ade nyinaa ho asɛm yɛ mʼasodi. 15Ɛno nti mede mʼahoɔden a mewɔ nyinaa aboa me ho sɛ mɛba mo nkyɛn wɔ Roma abɛka Onyankopɔn asɛmpa no kyerɛ mo.\n16Mʼani nwu Asɛmpa no ho, efisɛ ɛyɛ Onyankopɔn tumi a ɔnam so gye wɔn a wɔwɔ gyidi nyinaa nkwa; Yudafo kan na amanamanmufo no nso. 17Asɛmpa no kyerɛ yɛn sɛnea Onyankopɔn ma yɛyɛ atreneefo, na ɛnam gyidi so na wama yɛayɛ saa. Sɛnea Kyerɛwsɛm no ka no, ɔtreneeni fi gyidi mu benya nkwa.\n18Onyankopɔn da nʼabufuw adi fi ɔsoro de tia nnebɔneyɛfo nyinaa ne nnipa a wɔde nokware no hintaw afoforo no. 19Efisɛ Onyankopɔn ada ne nokwasɛm no adi wɔ wɔn mu, na ɔde ne ho nimdeɛ ahyɛ wɔn koma mu. 20Efi bere a Onyankopɔn bɔɔ wiase no, ne tumi a ɛwɔ hɔ daa no ne ne nyamesu no ada adi. Nnipa nam Onyankopɔn abɔde so tumi hu saa nneɛma yi, enti wonni anoyi biara.\n21Wonim Onyankopɔn, nanso wɔmfa ne nidi a ɛfata no no mma no na wɔnna no ase nso. Ayɛ saa ma wɔn adwene mu nnɔ na esum aduru mu. 22Wɔka se wɔyɛ anyansafo nanso wɔyɛ nkwaseafo. 23Ɛsɛ sɛ wɔsom Onyankopɔn onuonyamfo a ɔte hɔ daa no, wɔfaa nnua ne abo yɛɛ ahoni te sɛ nnomaa, mmoadoma, awɔ ne nnipa som wɔn.\n24Ɛno nti, Onyankopɔn gyaa wɔn maa afide a efi wɔn koma mu maa wɔne wɔn ho wɔn ho yɛɛ aniwude nso. 25Wɔde Onyankopɔn ho nokwasɛm no sesaa atosɛm na wɔsom abɔde sen Ɔbɔade a daa wɔkamfo no no. Amen.\n26Esiane saa nti, Onyankopɔn gyaa wɔn maa honam mu akɔnnɔ a ɛyɛ aniwude. Na mpo wɔn mmea fa wɔn yɔnkonom mmea. 27Saa ara nso na na mmarima ne mmea nna, na mmom, bɔne akɔnnɔ hyɛɛ wɔn ma wɔne wɔn ho wɔn ho dae, nam so nyaa akatua a ɛsɛ wɔn.\n28Esiane sɛ nnipa poo Onyankopɔn ho nokware no nti, wɔfaa wɔn adwemmɔne so yɛɛ nneɛma a ɛnsɛ sɛ wɔyɛ mmom. 29Amumɔyɛ ahorow nyinaa, bɔne, anibere ne nnebɔne hyɛɛ wɔn ma. Nitan, awudi, akasakasa, asisi ne ɔbra bɔne nso ka ho. Wodii nseku, 30kaa nsɛm a ɛmfata faa afoforo ho; wokyi Onyankopɔn; wɔyɛɛ atutuwpɛ, ahantan ne ahomaso. Na daa wodwen sɛ wɔbɛyɛ bɔne. Wɔantie wɔn awofo asɛm. 31Na wonni suban; na wonni wɔn bɔhyɛ so; na wonni ayamye ne ahummɔbɔ ma afoforo. 32Na wonim sɛ Onyankopɔn mmara kyerɛ sɛ nnipa a wɔtena ase wɔ saa ɔkwan no so no sɛ owu. Nanso wɔnko ara anyɛ saa afide no, na mmom wɔpenee afoforo a wɔyɛɛ saa bɔne koro no ara bi no so.\nAKCB : Romafo 1


撒迦利亚书 11 CCB - Sakaria 11 AKCB\n1Buebue wʼapon, Lebanon,\nna ogya mmɛhyew wo sida!\n2Twa adwo, wo ɔpepaw, na sida ahwe ase;\nwɔasɛe nnua a ɛwɔ anuonyam no!\nwɔabubu kwaeberentuw no mu nnua no!\n3Tie nguanhwɛfo agyaadwo;\nTie gyata no mmubomu;\nYordan ho nkyɛkyerɛ fɛɛfɛ no asɛe!\n4Sɛɛ na Awurade me Nyankopɔn se: “Fa nguankuw a wɔrebekum wɔn no kɔ adidibea. 5Atɔfo no kunkum nguan no na wɔntwe wɔn aso. Wɔn a wɔtɔn nguan no ka se, ‘Monkamfo Awurade, mayɛ ɔdefo!’ Na nguan no ahwɛfo no mpo nnya ahummɔbɔ mma wɔn. 6Merenhu asase no so nnipa mmɔbɔ bio,” sɛnea Awurade se ni. “Mede obiara bɛhyɛ ne yɔnko ne hene nsa. Wɔbɛhyɛ asase no so, na merennye obiara mfi wɔn nsam.”\n7Enti mede nguankuw a wɔrekokum wɔn no kɔɔ adidibea, ne titiriw ne wɔn a wɔayɛ mmɔbɔ no. Afei mefaa pema abien, na mefrɛɛ baako Adɔe na baako nso Nkabom na mede wɔn kɔɔ adidi. 8Ɔsram baako mu, mepam nguanhwɛfo abiɛsa no.\nNguankuw no ampɛ me, na wɔmaa me brɛe 9na mekae se, “Merenyɛ mo hwɛfo bio. Wɔn a wɔrewu nwu, na wɔn a wɔreyera nso nyera. Na ma wɔn a aka no nso nkyekyere wɔn ho wɔn ho nwe.”\n10Afei mefaa me pema a mefrɛ no Adɔe no bubuu mu de sɛee apam a me ne aman no nyinaa ayɛ no. 11Wɔsɛee no da no ara, na wɔn a wɔrehu amane wɔ nguankuw no mu a na wɔrehwɛ me no hui se, ɛyɛ Awurade asɛm.\n12Na meka kyerɛɛ wɔn se, “Sɛ ɛbɛyɛ yiye a muntua me ka, na sɛ ɛnte saa nso a, momma ɛntena hɔ.” Enti, wotuaa dwetɛ mpɔw aduasa maa me.11.12 Tua me ka—Ɛkyerɛ ntetewmu. Ma ɛntena hɔ—Esi ntetewmu so dua. Dwetɛ mpɔw aduasa—Tete hɔ no, saa na na Israelfo tɔ nkoa.\n13Na Awurade ka kyerɛɛ me se, “Tow ma ɔnwemfo no,” ɛbo a ɛsɔ ani a wɔatwa ama me no. Enti, mefaa dwetɛ mpɔw aduasa no, na metow maa ɔnwemfo a ɔwɔ Awurade fi mu no.\n14Afei mibuu me pema a ɛto so abien a wɔfrɛ no Nkabom no mu, de sɛee onuayɛ a ɛda Yuda ne Israel ntam no.\n15Afei, Awurade ka kyerɛɛ me se, “Fa oguanhwɛfo kwasea no nneɛma no bio. 16Na merebɛma oguanhwɛfo bi asɔre asase no so a ɔrenhwehwɛ nea wayera, ɔrenhwehwɛ nguantenmma no akyi kwan, ɔrensa nea wapira yare, ɔremma nea ɔwɔ ahoɔden aduan, na mmom, ɔbɛwe nguan a wɔadɔ no nam, na watwitwa wɔn tɔte.\n17“Nnome nka oguanhwɛfo a ne so nni mfaso,\nna oguan gya nguankuw no!\nAfoa ntwa ne basa, ne nʼaniwa nifa.\nNe basa no nwu koraa,\nnʼaniwa nifa no mfura koraa!”\nAKCB : Sakaria 11


Yehowa Ne Yɛn Tenabea | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“O Yehowa, wone yɛn tenabea awo ntoatoaso nyinaa mu.”—DW. 90:1.\nDɛn na Yehowa yɛe de kyerɛe sɛ ɔyɛ “tenabea” ma mmarima anokwafo a wɔtenaa ase tete no?\nDɛn na yebetumi asua afi Abraham hɔ?\nDɛn na yɛbɛyɛ de akyerɛ sɛ Yehowa yɛ yɛn “tenabea”?\n1, 2. Onyankopɔn asomfo bu wɔn ho dɛn wɔ wiase yi mu? Ofie bɛn na wɔwɔ?\nWO ARA wohwɛ wiase a yɛte mu yi a, wubetumi de wo nsa asi wo bo aka sɛ ‘ofie ne fie’? Sɛ wuntumi nka saa a, kae sɛ ɛnyɛ wo nko ara na wuhu no saa. Efi tete nyinaa wɔn a wɔdɔ Yehowa bu wɔn ho sɛ wɔyɛ ahɔho ne amamfrafo wɔ wiase. Nhwɛso bi ni: Bere a Onyankopɔn asomfo anokwafo dii atutena wɔ Kaanan asase so no, “wɔpaee mu kae sɛ wɔyɛ ahɔho ne amamfrafo.”—Heb. 11:13.\n2 Kristo akyidifo a wɔasra wɔn no yɛ “ɔman mma” wɔ soro, enti wobu wɔn ho sɛ “ahɔho ne amamfrafo” wɔ asase yi so. (Filip. 3:20; 1 Pet. 2:11) Kristo “nguan foforo” no nso ‘nyɛ wiase no fã sɛnea na Yesu nyɛ wiase no fã no.’ (Yoh. 10:16; 17:16) Nanso eyi nkyerɛ sɛ Onyankopɔn nkurɔfo nni “fie.” Wɔwɔ fie, nanso ɛnyɛ fie a yɛde yɛn ani hu. Sɛ yɛbɛka a, ɛno ne ofie a ahotɔ ne ahobammɔ wom sen ofie biara. Ɛyɛ fie bɛn? Mose kyerɛwee sɛ: “O Yehowa, wone yɛn tenabea awo ntoatoaso nyinaa mu.” * (Dw. 90:1) Ɔkwan bɛn so na na Yehowa yɛ “tenabea” ma n’asomfo anokwafo a wɔtenaa ase tete no? Ɔkwan bɛn so na ɔyɛ “tenabea” ma ne nkurɔfo a wɔwɔ hɔ nnɛ? Dɛn na ɛkyerɛ sɛ daakye Yehowa nkutoo na ɔbɛyɛ guankɔbea ama ne nkurɔfo?\nNA YEHOWA YƐ “TENABEA” MA N’ASOMFO A WƆTENAA ASE TETE NO\n3. Dwom 90:1 de Yehowa toto dɛn ho, na dɛn ntia?\n3 Ɛtɔ da bi a, Bible de Yehowa toto nneɛma a yɛde yɛn ani hu ho sɛnea ɛbɛyɛ a yebehu ne nipasu yiye. Sɛ yɛhwɛ Dwom 90:1 a, Bible de Yehowa toto “tenabea” anaa ofie ho. Dɛn nti na wɔde Yehowa toto fie ho? Ofie yɛ baabi a ɔdɔ, asomdwoe ne ahobammɔ wɔ. Eyi yɛ ade a Yehowa de ma ne nkurɔfo. Bible ka sɛ Yehowa ne dɔ. (1 Yoh. 4:8) Ɔsan nso yɛ asomdwoe Nyankopɔn a ɔma n’anokwafo nya “ahotɔ.” (Dw. 4:8) Momma yɛnhwɛ sɛnea na Yehowa yɛ tenabea anaa ofie ma ne nkoa anokwafo a wɔtenaa ase tete no. Yɛde Abraham bedi kan.\n4, 5. Dɛn na Onyankopɔn yɛe de kyerɛe sɛ ɔyɛ “tenabea” ma Abraham?\n4 Yehowa ka kyerɛɛ Abraham sɛ: “Fi wo man ne w’abusua mu ne w’agya fie kɔ ɔman a mɛkyerɛ wo no so.” Bere a Yehowa kaa saa no, ebia Abraham adwene tu frae. Sɛ saa na ɛte mpo a, asɛm a Yehowa san kae yi kyekyee ne werɛ: “Mɛyɛ wo ɔman kɛse, na mehyira wo ama wo din ayɛ kɛse . . . Mehyira wɔn a wohyira wo, na mɛdome obiara a ɔdome wo.”—Gen. 12:1-3.\n5 Saa asɛm a Yehowa kae yi kyerɛ sɛ na ɔbɛyɛ tenabea ama Abraham ne n’asefo na wabɔ wɔn ho ban. (Gen. 26:1-6) Yehowa dii ne bɔhyɛ so. Wo de hwɛ, Yehowa amma kwan sɛ Egypt hene Farao ne Gerar hene Abimelek bekum Abraham afa ne yere Sara. Ɔbɔɔ Isak ne Rebeka ho ban saa ara. (Gen. 12:14-20; 20:1-14; 26:6-11) Bible ka sɛ Yehowa amma “onipa biara ansisi wɔn, na wɔn nti ɔkaa ahene anim. Ɔkae sɛ: ‘Mommfa mo nsa nnka me nkurɔfo a masra wɔn no, na m’adiyifo nso, monnyɛ wɔn bɔne.’” (Dw. 105:14, 15)\n6. Dɛn na Isak ka kyerɛɛ Yakob sɛ ɔnyɛ? Ɛbɛyɛ sɛ Yakob tee nka dɛn?\n6 Yehowa adiyifo a Bible ka wɔn ho asɛm no mu biako ne Abraham nana Yakob. Bere a edui sɛ Yakob bɛware no, ne papa Isak ka kyerɛɛ no sɛ: “Nware Kanaanfo mmea no mu biara. Sɔre kɔ Padan-Aram, wo maame papa Betuel fie, na ware wo wɔfa Laban mmabea no mu biako.” (Gen. 28:1, 2) Yakob yɛɛ nea ne papa kae no pɛpɛɛpɛ. Ogyaw n’abusua hɔ wɔ Kanaan de n’ani kyerɛɛ Haran, na ɛbɛyɛ sɛ ɔno nkutoo twaa kwan kilomita pii. (Gen. 28:10) Ebia ɔnam kwan so nyinaa na ɔredwen sɛ: ‘Merekodi nna ahe wɔ hɔ? Enti me wɔfa begye me awaawaa atuu ni? Ɔbɛma manya ɔbea a osuro Yehowa?’ Ebia na eyinom nyinaa yɛ Yakob dadwen. Nanso bere a otwaa kwan kilomita 100 (kwansin 60) fi Beer-Seba koduu Lus no, asɛm bi sii. Ebia eyi maa n’adwinnwen nyinaa tu yerae. Ɛnde, asɛm bɛn na esii wɔ Lus?\n7. Awerɛkyekyesɛm bɛn na Onyankopɔn ka kyerɛɛ Yakob wɔ dae mu?\n7 Bere a Yakob duu Lus no, Yehowa yii ne ho adi kyerɛɛ no ɔdae mu. Ɔka kyerɛɛ no sɛ: “Medi w’akyi na baabi a wobɛkɔ biara mɛhwɛ wo so, na mɛsan de wo aba asase yi so, na merennyaw wo gye sɛ mayɛ nea maka akyerɛ wo yi nyinaa.” (Gen. 28:15) Ɛbɛyɛ sɛ saa asɛm no hyɛɛ Yakob mpamden! Ɛno akyi no hwɛ ahoɔhare ne ahokeka a Yakob de besi kwan so akɔ. Afei ebia ɔbɛhwɛ kwan a Onyankopɔn bɛfa so ma ne bɔhyɛ abam. Sɛ woafi wo man mu resom wɔ ɔman foforo so a, ebia mfiase no na wo nso woredwinnwen te sɛ Yakob. Nanso woahu sɛ Yehowa ayɛ wo mmoa pii.\n8, 9. Dɛn na Yehowa yɛe de kyerɛe sɛ ɔyɛ “tenabea” ma Yakob? Dɛn na yebetumi asua afi mu?\n8 Bere a Yakob duu Haran no, ne wɔfa Laban gyee no fɛw so, na ɔde Lea ne Rahel maa no waree. Nanso akyiri yi Laban ne Yakob anni no yiye; ɔsesaa n’akatua mpɛn du! (Gen. 31:41, 42) Eyi nyinaa Yakob ampa abaw efisɛ na ɔwɔ awerɛhyem sɛ Yehowa bedi ama no, na odi maa no nso. Bere a Onyankopɔn ka kyerɛɛ Yakob sɛ ɔnsan nkɔ Kanaan no, na wanya “nguan ne mfenaa ne nkoa ne yoma ne mfurum pii.” (Gen. 30:43) Yakob ani sɔɔ nea Yehowa yɛ maa no no, na ɔbɔɔ mpae sɛ: “Mahu sɛ w’adɔe ne wo nokwaredi a woayi adi akyerɛ me no mfata me, efisɛ bere a meretwa Yordan no, poma pɛ na na ekura me, nanso mprempren mabɛyɛ akuw abien.”—Gen. 32:10.\n9 Nea yɛasusuw ho yi ma yehu sɛ asɛm a Mose kae yi yɛ nokware: “O Yehowa, wone yɛn tenabea awo ntoatoaso nyinaa mu”! (Dw. 90:1) Saa ara na ɛte nnɛ, efisɛ “sunsuma a ɛsakra na ɛdannan” nni Yehowa mu. Ɔyɛ tenabea ma n’asomfo anokwafo a wɔwɔ hɔ nnɛ, na ɔhwɛ wɔn so bɔ wɔn ho ban. (Yak. 1:17) Momma yɛnhwɛ ɔkwan a ɔfa so yɛ saa.\nYEHOWA YƐ YƐN “TENABEA” NNƐ\n10. Dɛn nti na yebetumi aka sɛ Yehowa da so ara yɛ “tenabea” ma n’asomfo?\n10 Wo de susuw asɛm yi ho: Fa no sɛ wɔde owudifo bi a ɔwɔ tumi a n’ani atew akogyina asɛnnibea. Saa akoa kontomponi dabrabani yi wɔ apamfo wɔ wiase baabiara. Wɔafrɛ wo sɛ bedi adanse wɔ asɛm no ho. Adanse a wukodii no maa ne ho daa hɔ. Sɛ wufi asɛnnibea hɔ pue abɔnten a, wobɛte nka dɛn? Wohwɛ a w’asom bedwo wo? Dabida! Eyi nti wobɛhwehwɛ bammɔfo ma wɔabɔ wo ho ban. Saa ara na Yehowa asomfo nso de akokoduru apa Yehowa tamfo kɛse Satan ho ntama. (Monkenkan Adiyisɛm 12:17.) Satan atumi ama Onyankopɔn nkurɔfo aka wɔn ano atom anaa? Dabi! Mmom yɛn adwuma no kɔ ara na ɛrekɔ so. Dɛn na ama yɛatumi ayɛ saa? Mmuae no yɛ tiawa: Yehowa ne yɛn guankɔbea anaa yɛn “tenabea,” ɛnkanka nna a edi akyiri yi mu. (Monkenkan Yesaia 54:14, 17.) Nanso sɛ yɛma Satan to yɛn brada yi yɛn fi yɛn tenabea hɔ a, Yehowa remmɔ yɛn ho ban.\nOnyankopɔn abɔfo bɔ n’asomfo kyidɔm\n11. Dɛn na yebetumi asua afi Abraham, Isak, ne Yakob hɔ?\n11 Momma yɛnsan nhwɛ nea yebetumi asua afi Abraham, Isak, ne Yakob hɔ. Na wɔte Kanaan asase so, nanso wɔne Kanaanfo no annya twaka biara. Wɔpoo wɔn brabɔne no. (Gen. 27:46) Na wonhia mmara buburigyaa—‘yɛ eyi, nyɛ eyi.’ Nea na wonim fa Yehowa ho ara na wɔde bɔɔ wɔn bra. Na Yehowa ne wɔn tenabea, enti wɔne wiase no ammɔ. Wɔtwee wɔn ho koraa. Eyi yɛ nhwɛso pa ma yɛn. Ɛnde, wobɔ mmɔden sɛ wubesuasua Yehowa asomfo anokwafo yi? Sɛ ɛba fekubɔ anaa anigyede a, woda no adi sɛ wompɛ sɛ woyɛ wiase yi fã? Awerɛhosɛm ne sɛ Kristofo asafo no mufo bi de wɔn nneyɛe kyerɛ sɛ ɔkwan bi so no, Satan wiase no yɛ wɔn fie. Sɛ woabɔ atenaseɛ kakraa bi mpo wɔ Satan wiase yi mu a, bɔ ho mpae. Kae sɛ wiase yi yɛ Satan dea, na ɔyɛ otirimɔdenfo a onnwen yɛn ho.—2 Kor. 4:4; Efe. 2:1, 2.\n12. (a) Dɛn na Yehowa de boa ne fiefo? (b) Wuhu saa nneɛma no dɛn?\n12 Sɛ yɛmpɛ sɛ Satan nya yɛn a, ɛnde ɛnsɛ sɛ yebu honhom fam nneɛma a Yehowa de ama ne fiefo no adewa. Saa nneɛma no bi ne Kristofo nhyiam ne abusua som. Bio nso Onyankopɔn ama yɛn ahwɛfo a wɔkyekye yɛn werɛ na wɔboa yɛn wɔ yɛn ahohia mu. Eyinom yɛ ‘nnipa a wɔde wɔn ama sɛ akyɛde.’ (Efe. 4:8-12) Onua George Gangas de mfe pii somee sɛ Akwankyerɛ Kuw no muni. Ɔkae sɛ: “Sɛ me ne Onyankopɔn nkurɔfo wɔ hɔ a, mihu sɛ mewɔ fie, me ara me deɛ mu. Ɛyɛ honhom fam paradise.” Wo ne anuanom wɔ hɔ a, saa na wote nka?\n13. Dɛn na yebetumi asua afi Hebrifo 11:13 mu?\n13 Ade foforo a yebetumi asua afi Abraham, Isak ne Yakob hɔ ni: Ɛnsɛ sɛ ɛyɛ yɛn aniwu sɛ yɛbɛda nsow wɔ wiase yi mu. Yehui wɔ nkyekyɛm 1 no mu sɛ saa mmarima anokwafo yi ‘paee mu kae sɛ wɔyɛ ahɔho ne amamfrafo wɔ asase no so.’ (Heb. 11:13) Ɛnde, woasi wo bo sɛ wobɛda nsow wɔ wiase yi mu? Eyi nna fam, nanso Onyankopɔn ne wo nuanom Kristofo mmoa so, wubetumi ayɛ saa. Kae sɛ tebea yi na wo nuanom nyinaa refa mu. Yehowa somfo biara gyina akono! (Efe. 6:12) Nanso yebetumi adi nkonim. Nea ehia ara ne sɛ yɛde yɛn ho bɛto Yehowa so na yɛde no ayɛ yɛn tenabea.\n14. Tete no “kurow” bɛn na na Yehowa asomfo retwɛn?\n14 Ade biako nso a ehia sɛ yɛyɛ ni: Ɛsɛ sɛ yesuasua Abraham na yɛde yɛn ani si yɛn akatua no so. (2 Kor. 4:18) Ɔsomafo Paulo kyerɛw sɛ na Abraham retwɛn “kurow a ɛwɔ fapem ankasa a ne kyekyefo ne ne yɛfo ne Onyankopɔn.” (Heb. 11:10) Saa “kurow” no ne Mesia Ahenni no. Abraham de, na ɛsɛ sɛ ɔtwɛn saa “kurow” no. Nanso sɛ yɛbɛka a, yɛn de, enhia sɛ yɛtwɛn efisɛ Ahenni no redi tumi wɔ soro. Anigyesɛm mpo ne sɛ Bible nkɔmhyɛ ma yehu sɛ ɛrenkyɛ koraa ebedi asase nyinaa so. Wugye di paa sɛ saa Ahenni no wɔ hɔ? So wode Ahenni no di kan wɔ biribiara mu na wotwe wo ho fi wiase no ho koraa?—Monkenkan 2 Petro 3:11, 12.\nYEHOWA BƐKƆ SO ARA AYƐ YƐN “TENABEA”\n15. Dɛn na ɛbɛto wɔn a wɔde wɔn werɛ hyɛ wiase yi mu no?\n15 Bere a Satan wiase yi rebɛn n’awiei no, “awoko yaw” mu bɛyɛ den paa. (Mat. 24:7, 8) Ahohiahia kɛse no pae gu a, nneɛma begye agu koraa. Adan ne nneɛma foforo bɛsɛe, na nkurɔfo koma betu na wɔabɔ nnyennyan. (Hab. 3:16, 17) Nea ebesi no bɛma nkurɔfo adwene atu afra, na sɛnea Bible ka no, wɔbɛkɔ akɔbɔ wɔn ho aguaa wɔ “abodan ne mmepɔw mu abotan mu.” (Adi. 6:15-17) Nanso abodan oo, amammui ahyehyɛde a ɛte sɛ bepɔw oo, nnwuma akɛse akɛse oo, emu biara rentumi mmɔ wɔn ho ban.\n16. Ɛsɛ sɛ yebu Kristofo asafo no dɛn, na dɛn ntia?\n16 Yehowa Nyankopɔn bɛkɔ so ara ayɛ “tenabea” ama ne nkurɔfo wɔ ahohiahia kɛse no mu. Wobedi “ahurusi wɔ Yehowa mu” sɛnea odiyifo Habakuk yɛe no. ‘Wɔn ani begye wɔn nkwagye Nyankopɔn mu.’ (Hab. 3:18) Dɛn paa na Yehowa bɛyɛ de akyerɛ sɛ ɔyɛ yɛn “tenabea” wɔ ahohiahia kɛse no mu? Ɛno deɛ, ɛsɛ sɛ yɛtwɛn ma edu hɔ ansa. Nanso ade biako bi wɔ hɔ a yebetumi de yɛn nsa asi yɛn bo aka: Wɔbɛhyehyɛ “nnipakuw kɛse” no ma wɔakɔ so ayɛ biako na wɔagye akwankyerɛ afi Onyankopɔn hɔ sɛnea Israelfo no yɛe bere a wɔrefi Egypt no. (Adi. 7:9; monkenkan Exodus 13:18.) Ɔkwan bɛn na Yehowa bɛfa so ama yɛn akwankyerɛ saa bere no? Ebia Yehowa bɛfa asafo no so ma yɛahu nea ɛsɛ sɛ yɛyɛ. Yesaia nhoma no ka “mpia” bi ho asɛm. Saa mpia yi bɛbɔ Onyankopɔn nkurɔfo ho ban. Ɛbɛyɛ sɛ mpia no gyina hɔ ma asafo ahorow a ɛwɔ wiase nyinaa. (Monkenkan Yesaia 26:20.) Ɛnde, asafo nhyiam som bo ma wo? Sɛ Yehowa nam asafo no so ma yɛn akwankyerɛ a, wode yɛ adwuma ntɛm?—Heb. 13:17.\n17. Ɔkwan bɛn so na Yehowa yɛ “tenabea” ma n’asomfo anokwafo a wɔawuwu mpo?\n17 Sɛ obi di nokware na owu ansa na ahohiahia kɛse no aba a, Yehowa bɛkɔ so ara ayɛ ne “tenabea.” Ɔkwan bɛn so? Obenyan no. Yehowa ka kyerɛɛ Mose sɛ: “Mene . . . Abraham Nyankopɔn, Isak Nyankopɔn, ne Yakob Nyankopɔn.” (Ex. 3:6) Saa bere no, na Abraham, Isak, ne Yakob awu dedaadaw. Yesu tii asɛm yi mu na ɔde kaa ho sɛ: “Ɔnyɛ awufo Nyankopɔn, na mmom ateasefo de, efisɛ wɔn nyinaa te ase ma no.” (Luka 20:38) Yehowa ani so de, sɛ obi di nokware na owu mpo a, ɛte sɛ nea ɔte ase. Obenyan no, biribiara rensiw kwan.—Ɔsɛnk. 7:1.\n18. Wiase foforo no mu no, dɛn na ɛbɛkyerɛ paa sɛ Yehowa yɛ “tenabea” ma ne nkurɔfo?\n18 Wiase foforo no mu paa na yebehu sɛ Yehowa yɛ “tenabea” ma ne nkurɔfo ampa. Adiyisɛm 21:3 ka sɛ: “Hwɛ! Onyankopɔn ntamadan wɔ adesamma mu, na ɔne wɔn bɛtena.” Mfiase no Yehowa nam Kristo Yesu so ne n’asomfo a wɔwɔ asase so bɛtena mfe apem. Ɛno akyi no Yesu bɛdan Ahenni no ama n’Agya. Saa bere no na wawie asase no ho adwuma biara a Onyankopɔn de ahyɛ ne nsa. (1 Kor. 15:28) Afei Yehowa bedi adesamma so tee; saa bere no na nnipa ayɛ pɛ enti wɔrenhia Yesu sɛ wɔn ntamgyinafo bio. Nokwasɛm ni, yɛrehwɛ daakye nwonwaso bi kwan! Enti momma yɛnyere yɛn ho nsuasua Yehowa asomfo a wɔtenaa ase tete no na yɛmfa Yehowa nyɛ yɛn “tenabea.”\n^ nky. 2 Contemporary English Version kyerɛ Dwom 90:1 ase sɛ: “O Awurade, wone yɛn fie awo ntoatoaso nyinaa mu.”


2 Timoteo 1 PEV – 2 Timoteo 1 AKCB | Biblica\n2 Timoteo 1 PEV – 2 Timoteo 1 AKCB\n1Saa nhoma yi fi Paulo a ɔyɛ Kristo Yesu somafo no nkyɛn. Onyankopɔn ankasa na ɔfrɛɛ me sɛ ɔsomafo, na ɔde nkwa a ɔhyɛ ho bɔ a ɛnam Kristo Yesu mu gyidi so de brɛ mo.\n2Mede kɔma me dɔba Timoteo:\nAdom, mmɔborɔhunu ne asomdwoe mfi Agya Nyankopɔn ne yɛn Awurade Kristo Yesu nka wo.\n3Meda Onyankopɔn a mede adwene mu fann som no sɛnea me mpanyimfo yɛe no ase. Daa, anadwo ne awia, mekae wo wɔ me mpaebɔ mu. 4Mekae wo nisutew bere a yɛredi mpaapaemu no a, ɛma mʼani gyina wo. Enti sɛ mihu wo bio a mʼani begye. 5Wɔkae me wo nokware gyidi a efii ase wɔ wo nenabea Lois ne wo na Eunike mu no, na magye ato mu sɛ mprempren ɛwɔ wo nso mu bi saa ara.\n6Eyi nti merebɔ wo nkae sɛ, kae akyɛde a bere a mede me nsa guu wo so no Onyankopɔn de maa wo no. 7Efisɛ Honhom a Onyankopɔn de maa yɛn no mma yɛnyɛ ahufo, na mmom Honhom no ma yɛn tumi, ɔdɔ ne ahohyɛso. 8Mma wʼani nnwu wɔ Awurade adansedi, ne me a meyɛ ne deduani no ho. Na sɛ ɔhaw bi to wo wɔ Asɛmpa no ka ho a, gyina pintinn wɔ ahoɔden a Onyankopɔn de ama wo no mu. 9Ogyee yɛn nkwa frɛɛ yɛn se yɛmmɛyɛ ne de. Ɛnyɛ biribi pa bi a yɛyɛ nti, na mmom nʼadom ara kwa. Ansa na wɔrehyɛ wiase ase no na ɔnam Kristo Yesu so kyɛɛ yɛn saa adom no, 10nanso mprempren wɔnam Agyenkwa Kristo Yesu no ba a ɔbɛba no so ada no adi akyerɛ yɛn. Kristo, yɛn Agyenkwa dii owu so nkonim, na ɔde anigyesɛm a ɛhyerɛn te sɛ kanea, na ɛma nkwa a enni awiei brɛɛ yɛn. 11Onyankopɔn ayi me sɛ ɔsomafo ne ɔkyerɛkyerɛfo sɛ menna Asɛmpa no adi. 12Ɛnam eyinom so nti na mihu saa amane yi. Nanso meda so wɔ gyidi, efisɛ minim nea mede me ho to no so no, na minim nso sɛ ɔbɛkora nea mede ahyɛ ne nsa no ama da no nso.\n13So nokwasɛm a mekyerɛɛ wo no mu yiye na fa yɛ nhwɛsode, na tena gyidi ne ɔdɔ a ɛyɛ yɛn de wɔ Kristo Yesu mu no mu. 14Wɔde ademude a ɛsom bo ahyɛ wo nsa. Fa Honhom Kronkron a ɔte wo mu no mmoa bɔ ho ban.\n15Sɛnea wunim no, Kristofo a wofi Asia baa ha no nyinaa aguan agya me. Figelo ne Hermogene nso ka wɔn ho.\n16Awurade nhu Onesiforo fifo mmɔbɔ, efisɛ ɔhyɛɛ me nkuran mpɛn bebree. Nʼani anwu wɔ me ho sɛ mada afiase pɛn, 17na oduu Roma pɛ, na ɔbɔɔ mmɔden hwehwɛɛ me ara kosii sɛ ohuu me. 18Awurade mmoa no na da no, onya ahummɔbɔ mfi Awurade no nkyɛn! Wunim akwan ahorow a ɔfaa so boaa me wɔ Efeso.\nAKCB : 2 Timoteo 1


GI Joe America's Elite (2005) no. 16 - Used\nGI Joe America's Elite (2005) no. 17 - Used\nGI Joe America's Elite (2005) no. 18 - Used\nGI Joe America's Elite (2005) no. 19 - Used\nGI Joe America's Elite (2005) no. 2 - Used\nGI Joe America's Elite (2005) no. 20 - Used\nGI Joe America's Elite (2005) no. 21 - Used\nGI Joe America's Elite (2005) no. 22 - Used\nGI Joe America's Elite (2005) no. 23 - Used\nGI Joe America's Elite (2005) no. 24 - Used\nGI Joe America's Elite (2005) no. 25 - Used\nGI Joe America's Elite (2005) no. 26 - Used\nGI Joe America's Elite (2005) no. 27 - Used\nGI Joe America's Elite (2005) no. 28 - Used\nGI Joe America's Elite (2005) no. 29 - Used\nGI Joe America's Elite (2005) no. 3 - Used


Yesu Yii Asomafo 12 | Yesu Asetena\nASOMAFO 12 NO\nBere a Osuboni Yohane kaa Yesu ho asɛm sɛ Onyankopɔn Adwammaa no, bɛyɛ afe ne fã akyi na Yesu dii dwuma titiriw bi. Yɛbɛkae a, Yesu som adwuma ahyɛase no, mmarima anokwafo bi bɛyɛɛ n’asuafo. Wɔn mu bi ne Andrea, Simon Petro, Yohane, ne ebia Yohane nua Yakobo. Ebi nso ne Filipo, ne Bartolomeo a wɔsan frɛ no Natanael no. Bere bi akyi no, afoforo nso bɛdii Kristo akyi.—Yohane 1:45-47.\nAfei deɛ na bere aso sɛ Yesu paw n’asomafo. Ná wɔbɛyɛ Yesu nnamfo, na na ɔbɛhyɛ da atete wɔn ama ɔsom adwuma no. Ansa na Yesu repaw n’asomafo no, ɔkɔɔ bepɔ bi so kɔbɔɔ mpae. Ɛbɛyɛ sɛ na saa bepɔ no bɛn Galilea Po no, na na ɛfiri hɔ rekɔ Kapernaum nware. Ɔbɔɔ mpae anadwo mũ nyinaa; ɛbɛyɛ sɛ ɔsrɛɛ Onyankopɔn sɛ ɔmma no nyansa na ɔnhyira no. Ade kyee no, ɔfrɛɛ n’asuafo no yii wɔn mu 12 yɛɛ wɔn asomafo.\nYesu paw asuafo nsia a yɛadi kan abɔ wɔn din no ne Mateo a na ɔte towgyebea no. Enum a aka no ne “Yakobo ba” Yuda (nea wɔsan frɛ no Tadeo no), Kanani Simon, Toma, Alfeo ba Yakobo, ne Yuda Iskariot.—Mateo 10:2-4; Luka 6:16.\nNá Yesu ne nnipa 12 yi atutu akwan, enti na ɔnim wɔn yie. Ná wɔn mu bi yɛ n’abusuafo. Yakobo ne ne nua Yohane yɛ Yesu maame nua mma. Ebinom kyerɛ sɛ na Alfeo yɛ Yesu papa Yosef nua. Sɛ saa na ɛte a, ɛnde na ɔsomafo Yakobo nso yɛ Yesu papa nua ba.\nNá asomafo no nyinaa din wɔ Yesu nsa ano, enti na ɔtumi bɔ obiara din frɛ no. Wo nso ɛ? Wobɛtumi akae asomafo no nyinaa din? Ade baako a ɛbɛboa wo nie: Ná mmienu de Simon, mmienu de Yakobo, ɛnna mmienu nso de Yuda. Sɛ wokae Simon (Petro) a, kae sɛ na ne nua ne Andrea; Sebedeo ba Yakobo nso nua ne Yohane. Wofa saa kwan yi so a, wobɛtumi akae asomafo no nwɔtwe din. Ɛnan a aka no ne towgyeni (Mateo), okyinnyegyefo (Toma), Natanael, nea na ɔwɔ dua bi ase a Yesu frɛɛ no no, ne n’adamfo Filipo.\nAsomafo no mu dubaako deɛ na wɔne Yesu nyinaa fi Galilea mantam no mu. Natanael sei na ɔfiri Kana. Ná Filipo, Petro ne Andrea fi Betsaida, nanso akyiri yi Petro ne Andrea tu kɔtenaa Kapernaum, na ɛbɛyɛ sɛ ɛhɔ ara na na Mateo nso te. Yakobo ne Yohane nso, na wɔte Kapernaum anaa mpɔtam hɔ baabi, na na wɔyɛ mpataayifo. Gyama Yuda Iskariot a akyiri yi ɔyii Yesu mae no nko ara ne ɔsomafo a na ɔfiri Yudea.\nYesu bɔɔ mpae anadwo mu nyinaa. Ade kyee no, dɛn na ɔyɛe?\nHwannom na Yesu yii wɔn yɛɛ wɔn n’asomafo? Dɛn na ɛbɛma woakae wɔn din ntɛm?


Akwan 5 a Wobɛfa So Adi W’abufuo So | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\n“Meteaam guu me nuabaa so, na mede abufuo buee pono ma ɛkɔpem dan no tuu hɔ tokuro. Ɛfi saa da no mehu tokuro no a na akae me sɛ medii nkwadaasɛm.”—Diane. *\n“Me bo fuu me papa na meteaam sɛ, ‘Ɛyɛ me ya sɛ me papa ne wo!’ na mekaa pono hwee mu. Mehuu sɛ asɛm no kɔɔ me papa ho paa. Afei na me se afem, na mehuiɛ a anka manka, nanso na aka akyi.”—Lauren.\nNea ɛtoo Lauren ne Diane yi bi ato wo pɛn? Sɛ saa a, ɛnneɛ asɛm a ɛdi so yi bɛtumi aboa wo.\nKoko bɔne ne animguaseɛ na ɛnam. Ababaa bi a ɔde Briana a seesei wadi mfie 21 kaa sɛ: “Berɛ bi a atwam no na me koko nyɛ, nanso na ɛyɛ me sɛ ɛsɛ sɛ nkurɔfoɔ fa me saa ara. Afei mehuu sɛ, sɛ nkurɔfoɔ bo fu a, wɔn anim nyɛ fɛ koraa, na ɛno kaa biribi kyerɛɛ me. Ɛma mehuu sɛ me nso me bo fu a, saa na afoforɔ hu me!”\nBible ka sɛ: “Deɛ ne bo nkyɛre fuo di nkwaseasɛm.”—Mmebusɛm 14:17.\nSɛnea bepɔ bi pae a nkurɔfoɔ dwane no, saa na sɛ obi koko pae a amanfoɔ dwane\nKoko bɔne bɛpam nkurɔfoɔ afi wo ho. Daniel adi mfie 18 na ɔkaa sɛ: “Sɛ wo bo fu a, wo nidie so te, na ɛmma nnipa mmu wo.” Elaine nso adi mfie 18 na ɔka foaa so sɛ: “Abufuo nyɛ fɛ, mmom ɛma nkurɔfoɔ suro wo.”\nBible ka sɛ: “Wo ne obufufafoɔ mmfa yɔnkoɔ; na wo ne onipa a ne koko ha no mmmɔ.”—Mmebusɛm 22:24.\nWobɛtumi ayɛ ho biribi. Sara adi mfie 15 na ɔkaa sɛ: “Nea ɛbɛma wo bo afu deɛ, ɛnyɛ dɛn ara a, ɛbɛba, nanso wobɛtumi ahyɛ wo ho so na woanyɛ biribi a ɛmfata.”\nBible ka sɛ: “Deɛ ne bo kyɛre fuo no yɛ sene dɔmmarima, na deɛ ɔdi ne honhom soɔ yɛ sene deɛ ɔko fa kuro.”—Mmebusɛm 16:32.\nFa botaeɛ bi si w’anim. Sɛ́ anka wobɛka sɛ, “Me deɛ saa ara na meteɛ” no, bɔ mmɔden sɛ wobɛma wo ho berɛ de ayɛ tebea no ho biribi. Wobɛtumi ama wo ho abosome nsia de ahwɛ wo nkɔsoɔ. Berɛ biara a wo bo bɛfu no, twerɛ ho biribi to hɔ: (1) Dɛn na ɛsii? (2) Dɛn na woyɛɛ wɔ ho? (3) Ɔkwan pa bɛn na anka wobɛtumi afa so adi tebea no ho dwuma, na dɛn ntia? Afei berɛ biara a obi bɛyɛ biribi atia wo no, fa yɛ wo botaeɛ sɛ wode nea ɛtɔ so 3 no bɛyɛ adwuma. Nyansahyɛ bi nie: Sɛ obi hyɛ wo abufuo na wotumi di wo ho so a, twerɛ ɛno nso to hɔ! Berɛ a wodii wo ho so no, ɛkaa wo sɛn? Mma wo werɛ mfi sɛ wobɛtwerɛ ɛno nso ato hɔ.—Bible mu asɛm: Kolosefoɔ 3:8.\nMpere wo ho. Sɛ obi hyɛ wo abufuo a, mma asɛm a ɛbɛdi kan aba w’adwenem no mpue w’ano. Mmom, twɛn na gu ahome. Erik a wadi mfie 15 kaa sɛ: “Sɛ biribi si na megu ahome a, ɛma menya berɛ susu asɛm no ho yie na manka biribi annu me ho akyire yi.”—Bible mu asɛm: Mmebusɛm 21:23.\nHwɛ tra nea wosusu. Sɛ asɛm bi si na woanhu n’ani so yie a, ebia wobɛfa ho abufuo kwa. Enti ɛyɛ a to wo bo ase na hwɛ afoforɔ nso adwene. Ababaa bi a ɔde Jessica kaa sɛ: “Sɛ obi hyɛ da yɛ adeɛ ma no hye me sɛ dɛn mpo a, mɛhwɛ mu no, na biribi nti na ɔyɛɛ saa, na ɛno ma menya ne ho aboterɛ.”—Bible mu asɛm: Mmebusɛm 19:11.\nSɛ ɛbɛyɛ yie a, twa so kɔ. Bible ka sɛ: “Ansa na ɔham mu bɛyɛ den no, twa so kɔ.” (Mmebusɛm 17:14) Twerɛnsɛm yi ma yɛhu nokwasɛm bi. Sɛ wohu sɛ asɛm bi reyɛ adane akasakasa a, ntɛm ara twa so na kɔ. Nnwene asɛm no ho nha wo; mmom yi w’adwene fi so na pɛ biribi yɛ. Sɛ wokɔ so dwendwene ho a, ɛbɛgya wo tipaeɛ. Ababaa bi a ɔde Danielle kaa sɛ: “Sɛ asɛm bi hyɛ me so na mepue kɔtenetene m’apɔ mu a, ɛboa ma meyi m’adwene fi so.”\nSua sɛ wobɛgyaa nsɛm mu ma aka. Bible ka sɛ: “Mo bo fu a, monnyɛ bɔne. Momma mo nsɛm ntena mo akoma mu . . . na monyɛ komm.” (Dwom 4:4) Hyɛ no nso sɛ mfomsoɔ ankasa nni ho sɛ obi bo bɛfu. Nanso asɛm no ne sɛ, wo bo fu a, dɛn na woyɛ? Aberanteɛ bi a ɔde Richard kaa sɛ: “Sɛ woma afoforɔ nneyɛe hyɛ wo abufuo a, na wɔanya wo so tumi. Enti ɛyɛ a bu w’ani gu asɛm so fa kyerɛ sɛ w’adwene mu abue.” Woyɛ saa a, ɛbɛkyerɛ sɛ wotumi di w’abufuo so sen sɛ wobɛma abufuo no mmom adi wo so.\n^ nky. 4 Yɛasesa din no bi.\n“Monyi ne nyinaa ngu, bobɔne, abufuo, nnebɔne, kasatia.”—Kolosefoɔ 3:8.\n“Deɛ ɔkora n’ano ne ne kɛtrɛma no, ɔkora ne kra firi ahohia mu.”—Mmebusɛm 21:23.\n“Onipa nhunumu twentwɛn n’abufuo ase.”—Mmebusɛm 19:11.\n“Di aduane pa na nom nsuo pii. Mahu sɛ m’adidie nyɛ a, me bo fu ntɛmntɛm.”\n“Wotumi hyɛ wo ho so a, ɛkyerɛ sɛ worenyin na woregya mmɔfraasɛm wɔ w’akyi. Mmɔfra na wɔyɛ wati-me-waka-me, nanso mpanimfoɔ siesie asɛm ma asomdwoeɛ ba.”


Забур 137 CARS - Nnwom 137 AKCB\n1Babilonia nsubɔnten ho, ɛhɔ na yɛtena suu\nbere a yɛkaee Sion no.\n2Ɛhɔ konkɔn so nnua mu\nna yɛde yɛn asanku sensɛnee,\n3ɛhɔ na yɛn nnommumfafo kaa se yɛnto nnwom,\nyɛn ahohiafo hwehwɛɛ anigye nnwom fii yɛn nkyɛn;\nwɔkae se, “Monto Sion nnwom baako nkyerɛ yɛn!”\n4Ɛbɛyɛ dɛn na yɛatumi ato Awurade nnwom,\nbere a yɛwɔ ananafo asase so?\n5Yerusalem, sɛ me werɛ fi wo a\nma me nsa nifa werɛ mfi sankubɔ.\n6Sɛ mankae wo a,\nma me tɛkrɛma nka ntare mʼanom\nsɛ mamfa Yerusalem\nsɛ mʼanigyede kɛse pa ara a.\n7Kae, Awurade, nea Edomfo yɛɛ\nda a Yerusalem hwee ase no.\nWɔteɛɛ mu se, “Munnwiriw,\nmunnwiriw ngu fam nkɔka ne fapem!”\n8Ɔbabea Babilonia, wɔadome wo akɔ ɔsɛe mu,\nnea otua wo ka bio ani gye\nwɔ nea wode ayɛ yɛn no ho.\n9Nea ɔkyere wo nkokoaa\nde wɔn dwiradwira abotan no ani gye.\nAKCB : Nnwom 137


Ester 8 | Intanɛt So Bible| Wiase Foforɔ Nkyerɛaseɛ\n8 Saa da no, Ɔhene Ahasweros de Haman+ a na ɔmpɛ Yudafo asɛm+ no fie maa Ester, na Mordekai begyinaa ɔhene anim, efisɛ na Ester aka sɛ ɔyɛ ne busuani.+ 2 Afei ɔhene no yii ne pɛtea+ a ogye fii Haman hɔ no maa Mordekai, na Ester de Mordekai sii Haman+ fie so. 3 Ester san ne ɔhene bɛkasae; ɔhwee ne nan ase sui na ɔsrɛɛ+ no sɛ ɔnsakra pɔw+ bɔne+ a Agagni Haman bɔe wɔ Yudafo ho no. + 4 Afei ɔhene de ne sika poma+ no kyerɛɛ Ester so, na ɔsɔre gyinaa ɔhene no anim. 5 Ester kae sɛ: “Sɛ manya ɔhene anim dom+ na ɔbɛpene so na eye ma no na n’ani gye me ho ampa a, ma wɔnkyerɛw nkotwa Agagni+ Hamedata ba Haman apam a ɔkyerɛw+ sɛ wɔnsɛe Yudafo+ a wɔwɔ ahemman+ no nyinaa mu no mu. 6 Mɛyɛ dɛn atumi ahwɛ me manfo ahohia, na mɛyɛ dɛn atumi ahwɛ m’abusuafo sɛe?” 7 Enti Ɔhene Ahasweros ka kyerɛɛ Ɔhemmaa Ester ne Yudani Mordekai sɛ: “Monhwɛ, mede Haman fie ama Ester,+ na ɔno nso wɔasɛn no dua so,+ efisɛ ɔpɛe sɛ ɔde ne nsa ka Yudafo no. 8 Biribiara a ɛfa Yudafo ho a mo ankasa susuw sɛ eye ma mo no monkyerɛw no ɔhene din+ mu na momfa ɔhene pɛtea nsɔ ano, na biribiara nni hɔ a wɔakyerɛw no ɔhene din mu de ne pɛtea asɔ ano a obi betumi adan no.”+ 9 Enti ɔsram a ɛto so abiɛsa, a ɛne ɔsram Siwan, da a ɛto so aduonu abiɛsa no, wɔfrɛɛ ɔhene akyerɛwfo+ bae, na wofii ase kyerɛw nea Mordekai hyɛe nyinaa kɔmaa Yudafo no ne ɔhene asoafo+ ne amradofo ne nsase no so mmapɔmma nyinaa, fi India kosi Etiopia. Na ne nyinaa yɛ amantam+ bɛboro ɔha aduonu ason, na wɔkyerɛw no sɛnea ɔman biara nkyerɛwee+ ne wɔn kasa+ te, ne sɛnea Yudafo nso nkyerɛwee ne wɔn kasa te.+ 10 Na ɔde Ɔhene+ Ahasweros din kyerɛwee de ɔhene pɛtea+ sɔɔ+ ano, na wɔde krataa no somaa abɔfo a wɔtete ɔhene apɔnkɔ so,+ apɔnkɔbere a wɔn ho yɛ hare mma so. 11 Ɔhene maa Yudafo a wɔwɔ nkurow ahorow mu no kwan sɛ wɔmmoaboa wɔn ho ano+ na wɔmpere wɔn kra, na wonkunkum nnipa+ a wɔwɔ amantam no mu a wɔde wɔn ani asi wɔn so no nyinaa, mmofra ne mmea, wɔntɔre wɔn nyinaa ase na wɔmfa wɔn agyapade.+ 12 Ɔsram a ɛto so dumien a ɛne Adar+ no da+ a ɛto so dumiɛnsa no ara+ na na wɔbɛyɛ eyi wɔ aman a ɛhyɛ Ɔhene Ahasweros ase nyinaa mu. 13 Wɔmaa krataa no mu nsɛm+ bɛyɛɛ mmara a na wɔde bɛto gua wɔ aman a wɔhyɛ ɔhene no ase nyinaa mu na Yudafo no asiesie wɔn ho ama saa da no ne wɔn atamfo adi asi.+ 14 Abɔfo+ a wɔtete apɔnkɔ so no hui sɛ ɛyɛ ɔhene asɛm nti wɔde ahoɔhare+ kɔɔ ntɛm. Wɔhyɛɛ mmara no wɔ Susan+ abankɛse mu nso. 15 Mordekai de, ofii ɔhene anim kɔe a ɔhyɛ ahentade+ bruu ne nwera ne sika abotiri kɛse ne nguguso+ a wɔde ɔtankɔkɔɔ+ ayɛ. Na Susan kurow no dii ahurusi bɔɔ ose.+ 16 Afei de, na hann ahyerɛn Yudafo no so ma anigye+ ne ahosɛpɛw ne nidi ayɛ wɔn dea. 17 Ahemman no mu baabiara a wɔtee ɔhene asɛm ne ne mmara no, Yudafo a wɔwɔ hɔ no ani gyei, dii ahurusi, na wɔtow pon+ sɛpɛw wɔn ho. Na aman no mu nnipa+ pii yɛɛ wɔn ho Yudafo,+ efisɛ na Yudafo ho hu+ atɔ wɔn so.


Wɔreyɛ Bible Video Ahorow Wɔ Kasa Ɔhaha Pii Mu\nKENKAN WƆ Afrikaans Albanian Amharic Arabic Armenian Azerbaijani Basque Batak (Toba) Bislama Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chol Croatian Czech Danish Dutch English (Borɔfo) Estonian Finnish French Ga (Nkran Kasa) Galician Georgian German Greek Greenlandic Haitian Creole Hausa Hungarian Iloko Indonesian Italian Japanese Javanese Kinyarwanda Kirghiz Kirundi Kongo Korean Krio Lingala Lithuanian Luo Macedonian Malagasy Malay Malayalam Maya Mfantse Mingrelian Myanmar Nahuatl (Huasteca) Nepali Ngabere Norwegian Oromo Otomi (Mezquital Valley) Persian Polish Ponapean Portuguese Portuguese (Portugal) Punjabi Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tahitian Tajiki Tankarana Tarascan Telugu Tigrinya Totonac Tsonga Turkish Tzeltal Tzotzil Ukrainian Umbundu Urdu Uzbek Valencian Welsh Xhosa Zapotec (Isthmus) Zulu\nVideo Ahorow Wɔ Kasa Ɔhaha Pii Mu\nWɔdze Jehovah Adasefo hɔn kasa asekyerɛ edwuma no nyim hɔn yie paa. Obodur November 2014 no, nna yɛakyerɛ Bible no ase akɔ kasa ahorow 125 mu, nye Bible ho nwoma ahorow ase akɔ kasa 742 mu. Video so kã hɛn kasa asekyerɛ edwuma no ho. Obodur January 2015 no, nna yeenya video a wɔato dzin Ebɛnadze Na Ɔkɔ Do Wɔ Hɛn Ahendzi Asa Do? no wɔ kasa ahorow 398 mu, nye video Ebɛnadze Ntsi Na Ɔsɛ Dɛ Isũa Bible No? so wɔ kasa 569 mu. Wɔyɛɛ dɛn yɛɛ iyi, na ebɛnadze ntsi na wɔyɛe?\nWɔ March 2014 mu no, Jehovah Adasefo Akwankyerɛ Kuw no maa edwumayɛbea nkorbata ahorow a ɔwowɔ wiadze nyina no akwankyerɛ dɛ wɔnkyerɛ video ahorow ase nkɔ kasa dodowara a wobotum mu, ama iyi aahyɛ Bible adzesua ho nkuran.\nVideo asekyerɛ hwehwɛ dɛ yedzi akwankyerɛ pɔtsee bi ekyir. Odzi kan no, kasa asekyerɛ kuw a wɔapaw no kyerɛ video no mu nsɛm ase. Odzi hɔ no, wɔpaw nkorɔfo a wɔkã dɛm kasa no dɛ wɔmbɛkenkan video no mu nsɛm no. Afei, hɔn a wɔyɛ video nye dza wɔbɔ tsie ho edwuma ba bɛkyer akasafo no ndze, wɔtsentsen ndze a wɔakyer no, na wɔyɛ kyerɛwtohɔ a ɔbɛda edzi wɔ video no mu ho edwuma. Ewiei koraa no, wɔkã dza wɔakyer no, kyerɛwtohɔ no, nye video no nyinara bɔ mu, na ɔbɛyɛ video wɔ dɛm kasa no mu a wobotum dze ato wɛbsaet do ma obiara atwe bi.\nWɔ nkorbata ahorow bi mu no, yɛwɔ nyimpa a wɔatsetse hɔn ma wɔkyer ndze na wɔyɛ video ahorow ho edwuma, na wɔwɔ ɔfese ahorow so a wɔyɛ mu edwuma. Na kasa ahorow so a wɔkã na wɔkyerɛ ase wɔ mbea a ɔwowɔ ekyirkyir no so ɛ?\nWiadze nyina no, hɔn a wɔyɛ video nye dza wɔbɔ tsie ho edwuma dze hɔn mfir ahorow kɔ dɛm mbea no kɛyɛ ho edwuma. Sɛ onyii no du hɔ a, ɔhyehyɛ kɔmpiwta a biribi a wɔdze kyer ndze wɔ do nye akasamu wɔ ɔfese bi mu, Ahendzi Asa do, anaa obi ne fie mu, na hɔ na wɔkyer kasa no. Nyimpa a wɔkã dɛm kasa no mu bi yɛ akenkamfo, binom boa akenkamfo no ma wosũa, na afofor so hwɛ dɛ akenkan no ye anaa. Wowie biribiara na sɛ hɔn a wɔyɛɛ ho edwuma no pen do a, nyia a ɔyɛ video nye dza wɔbɔ tsie ho edwuma no sesaw ne ndzɛmba na ɔkɔ beebi fofor.\nWɔ dɛm kwan yi do no, kasa ahorow a wɔyɛɛ video ahorow no wɔ mu no dodow bui bɔɔ ho mprɛnsa.\nDza efi video ahorow yi a wɔayɛ no mu aba no yɛ nwanwa paa. Siantsir nye dɛ, nyimpa pii wɔ hɔ a, hɛn video ahorow no nye dza woedzi kan ehu wɔ hɔn kasaa mu pɛn.\nKasa kor bi a wɔkyerɛɛ hɛn video ase kɔr mu nye Pitjantjatjara, a nyimpa bɔbor 2,500 na wɔkã no wɔ Australia no. Wɔkyeer akasafo no ndze wɔ kurow bi a wɔfrɛ no Alice Springs mu wɔ Northern Territory. Callan Thomas a ɔboae ma wɔyɛɛ dza wɔbɔ tsie ho edwuma no kãa dɛ: “Nkorɔfo kyerɛɛ video ahorow no ho enyigye ma ɔboor do. Kurow mu hɔfo no dze enyigye hwɛɛ video ahorow no, na wɔkɔr do ara bisaa beebi a wobenya video ahorow no bi akã ho. Wɔnntaa nnya nwoma wɔ dɛm kasa yi mu. Sɛ wɔtse a—ne tsitsir no aber a woehu no—hɔn ho bow hɔn.”\nWɔ Cameroon no, nna Adasefo ebien bi tse hɛmba mu rutu kwan wɔ esutsen bi do. Wogyinae wɔ ekuroba bi a Nkwetsia wɔ mu ase na wɔnye ɔhen no a ɔsan so yɛ tikyanyi wɔ kurow mu hɔ no kasae. Aber a Adasefo no bohun dɛ ɔhen no kã Bassa kasa no, wɔdze elɛtrɔnik efir yii video a wɔato dzin Ebɛnadze Ntsi Na Ɔsɛ Dɛ Isũa Bible No? kyerɛɛ no wɔ no kurow mu kasa mu. Ɔhen no enyi gyee mbordo, na obisaa dɛ wɔmma no nwoma ahorow a woetsintsim no bi.\nWɔ ekuroba bi ase wɔ Indonesia no, nna kurow mu hɔ sɔfo no soɛr tsia Jehovah Adasefo, na ɔhyeew nwoma ahorow a nna wɔakyekyɛ wɔ kurow mu hɔ no nyinara. Binom so a wɔwɔ ekuroba no ase hɔ no hunahunaa Adasefo no dɛ wɔbɛhyew hɔn Ahendzi Asa no. Iyi ekyir no, aporisifo anan bi kɔr Ɔdasefo bi ne fie kebisabisaa ɔnye n’ebusua no nsɛm. Nna wɔpɛ dɛ wohu dza ɔkɔ do wɔ Ahendzi Asa do hɔ, ntsi oyii video a wɔato dzin Ebɛnadze Na Ɔkɔ Do Wɔ Hɛn Ahendzi Asa Do? no kyerɛɛ hɔn wɔ Indonesian kasa mu.\nAber a porisinyi kor hwɛɛ video no wiei no, ɔkãa dɛ: “Afei na mehu dɛ saana nkorɔfo nnyim hom koraa, na wɔnntse hom ase.” Porisinyi fofor bi so bisaa dɛ: “Mubotum enya video yi na meeyi akyerɛ afofor? Video yi kyerɛ nkorɔfo kor a hom yɛ ankasa.” Sesei dze, aporisifo no ebenya Adasefo no ho adwempa, ma wɔbɔ hɔn ho ban mpo.\nSɛ innyae nnhwɛɛ dɛm video ahorow yi dze a, ebɛnadze ntsi na emmbɔ mbɔdzen nnhwɛ wɔ wankasa wo kasaa mu?


4 Dɛn na Ɛsɛ sɛ Yɛbɔ Ho Mpae?\nƆwɛn-Aban | January 2011\nKENKAN WƆ Albanian American Sign Language Amharic Arabic Armenian Armenian (West) Bashkir Batak (Toba) Bicol Bulgarian Cambodian Chavacano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Fijian Finnish French Ga Galician Georgian German Greek Greenlandic Guarani Haitian Creole Hebrew Hiligaynon Huastec (San Luis Potosi) Hungarian Ibanag Icelandic Igbo Iloko Indonesian Isoko Italian Italian Sign Language Japanese Kabuverdianu Kachin Khakass Kikamba Kikongo Kikuyu Kirghiz Kirundi Korean Korean Sign Language Krio Latvian Lingala Lithuanian Luo Malagasy Malay Malayalam Maltese Mam Mambwe-Lungu Mapudungun Maya Mixtec (Guerrero) Mizo Mongolian Moore Myanmar Nahuatl (Huasteca) Ndebele Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Pomeranian Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quichua (Chimborazo) Quichua (Imbabura) Rarotongan Romanian Romany (Vlax, Russia) Ronga Russian Samoan Sepedi Sepulana Serbian Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Spanish Spanish Sign Language Swahili Swedish Tagalog Tahitian Tajiki Talian Tandroy Tatar Tetun Dili Thai Tigrinya Tiv Tongan Tshiluba Tsonga Tswana Turkish Twi Tzeltal Tzotzil Ukrainian Urdu Urhobo Valencian Venda Vietnamese Welsh Xhosa Zapotec (Lachiguiri) Zulu\nWƆTAA frɛ no Kristofo mpae a wɔabɔ sen biara. Sɛ́ ɛyɛ nokware anaa ɛnyɛ nokware no, nnipa pii nte Yesu mpaebɔ a ɛtɔ mmere bi a wɔfrɛ no Awurade Mpaebɔ anaa Yɛn Agya a ɔwɔ soro no ase. Nnipa ɔpepem pii ka no mpɛn pii da biara da a wonsusuw ho. Nanso na ɛnyɛ Yesu adwene ne sɛ wɔbɛbɔ mpae no wɔ saa kwan no so. Yɛyɛ dɛn hu?\nAnsa na Yesu rebɛka saa mpaebɔ no ho asɛm no, ɔkae sɛ: “Sɛ worebɔ mpae a, ntĩ nsɛm koro no ara mu nka no mpɛn pii.” (Mateo 6:7) So Yesu de nsɛm mfuamfua mae sɛ yɛnkyere ngu yɛn tirim na yentĩ mu nka bere a n’ankasa kasa tia saa adeyɛ no? Dabida! Mmom no, na Yesu rekyerɛ yɛn nea yɛmmɔ ho mpae, na na ɔrema yɛn nsɛm bi a ɛho hia a ɛsɛ sɛ yɛma ɛtena yɛn adwenem bere a yɛrebɔ mpae no. Momma yensusuw nea ɔkae no ho yiye nhwɛ. Wɔayɛ mpaebɔ no ho kyerɛwtohɔ wɔ Mateo 6:9-13.\n“Yɛn Agya a wowɔ soro, wo din ho ntew.”\nYesu nam eyi so kyerɛɛ n’akyidifo no sɛ ɛsɛ sɛ wɔbɔ n’Agya Yehowa, nkutoo mpae. Nanso, so wunim nea enti a Onyankopɔn din ho hia saa, ne nea enti a ehia sɛ wɔtew ho, anaa wɔyɛ no kronkron no?\nEfi nnipa abakɔsɛm mfiase pɛɛ na wɔde atorodi agu Onyankopɔn din kronkron no ho fĩ. Onyankopɔn tamfo, Satan, aka Yehowa ho asɛm sɛ ɔyɛ Sodifo ɔtorofo ne pɛsɛmenkominyafo a onni hokwan biara sɛ odi N’abɔde so. (Genesis 3:1-6) Nnipa pii akogyina Satan akyi, na wɔkyerɛkyerɛ sɛ Onyankopɔn nni tema, ne tirim yɛ den, na ɔmfa bɔne nkyɛ anaa wonnye nni sɛ Ɔno ne Ɔbɔadeɛ no. Afoforo ama Onyankopɔn din ho aba asɛm, wɔayi Yehowa din no afi Bible nkyerɛase mu, na wɔabara sɛ ɛnsɛ sɛ wɔde di dwuma.\nBible kyerɛ sɛ Onyankopɔn besiesie saa atɛnkyea yi nyinaa. (Hesekiel 39:7) Ɔnam saayɛ so bedi w’ahiade ne wo haw biara nso ho dwuma. Ɔkwan bɛn so? Yesu mpaebɔ no mu nsɛm a edi hɔ no de ho mmuae bɛma.\nƐnnɛ, nyamesom akyerɛkyerɛfo adwene atu afra paa wɔ Onyankopɔn Ahenni ho. Nanso sɛnea na Yesu atiefo nim dedaw no, na Onyankopɔn adiyifo fi bere tenten ahyɛ nkɔm sɛ, Mesia, Ogyefo a Onyankopɔn apaw no no bedi Ahenni bi a ɛbɛsesa wiase no so. (Yesaia 9:6, 7; Daniel 2:44) Ɛbɛtew Onyankopɔn din ho denam Satan atorodi a ɔbɛma ho ada hɔ na wayi Satan ne ne nnwuma nyinaa afi hɔ no so. Onyankopɔn Ahenni beyi ɔko, ɔyare, ɔkɔm—mpo owu, ankasa afi hɔ. (Dwom 46:9; 72:12-16; Yesaia 25:8; 33:24) Sɛ wobɔ mpae sɛ Onyankopɔn Ahenni mmra a, na worebɔ mpae sɛ saa bɔhyɛ no nyinaa mmra mu.\n“W’apɛde nyɛ hɔ wɔ asase so te sɛ ɔsoro.”\nYesu nsɛm yi kyerɛ sɛ wɔbɛyɛ Onyankopɔn apɛde wɔ asase so sɛnea wɔyɛ wɔ soro, faako a Onyankopɔn te no. Biribiara ntumi nsiw Onyankopɔn apɛdeyɛ kwan wɔ ɔsoro; ɛhɔ na Onyankopɔn Ba no ne Satan ne n’apamfo no dii ako na ɔtow wɔn guu asase so. (Adiyisɛm 12:9-12) Adesrɛde a ɛto so abiɛsa wɔ saa mpaebɔ yi mu no te sɛ abien a edi kan no ara, na ɛboa ma yɛde yɛn adwene si nsɛm a ɛho hia kɛse so—ɛnyɛ nea yɛpɛ, na mmom nea Onyankopɔn pɛ. N’apɛde na bere nyinaa ɛde nneɛma pa brɛ abɔde nyinaa. Enti Yesu mpo a ɔyɛ pɛ no ka kyerɛɛ n’Agya sɛ: “Ɛnyɛ me pɛ, na mmom ma wo pɛ nyɛ.”—Luka 22:42.\n“Ma yɛn nnɛ aduan wɔ da yi mu.”\nAfei Yesu kyerɛe sɛ yebetumi abɔ yɛn ahiade ho mpae. Mfomso biara nni ho sɛ yɛbɛbɔ Onyankopɔn mpae abisa no ma ɔde yɛn ahiade ama yɛn daa. Nokwarem no, saa a yɛbɛyɛ no kae yɛn sɛ Yehowa na “ɔma nnipa nyinaa nkwa ne ahome ne nneɛma nyinaa.” (Asomafo Nnwuma 17:25) Bible no da no adi sɛ ɔyɛ ɔwofo a ɔwɔ ɔdɔ a n’ani gye ho sɛ ɔbɛma ne mma nea wohia. Nanso sɛ́ ɔwofo pa no, ɔremma ne mma nea ebepira wɔn.\n“Fa yɛn aka firi yɛn.”\nSo wode Onyankopɔn ka ankasa? So wuhia ne hɔ fafiri? Ɛnnɛ nnipa pii nte nea bɔne yɛ ase na wonhu aniberesɛm a ɛyɛ. Nanso Bible kyerɛkyerɛ sɛ bɔne na ɛde yɛn haw a emu yɛ den nyinaa ba, na ɛno ne ade titiriw a ɛma nnipa wuwu. Esiane sɛ wɔwoo yɛn wɔ bɔne mu nti, yɛn nyinaa taa yɛ bɔne, na sɛ yebenya daakye a enni awiei a, egyina yɛn bɔne a Onyankopɔn de befiri yɛn so. (Romafo 3:23; 5:12; 6:23) Asɛm a Bible ka yi ma abotɔyam: “O Yehowa, wuye, na wowɔ ɔpɛ sɛ wode bɔne befiri.”—Dwom 86:5.\n“Gye yɛn fi ɔbɔnefo no nsam.”\nSo wuhu sɛnea wuhia Onyankopɔn ahobammɔ denneennen no? Nnipa pii nnye ntom koraa sɛ “ɔbɔnefo,” a ɔyɛ Satan no wɔ hɔ ankasa. Nanso Yesu kyerɛkyerɛe sɛ Satan wɔ hɔ ankasa, mpo ɔfrɛɛ no “wiase sodifo.” (Yohane 12:31; 16:11) Satan asɛe wiase yi a odi so no, na ɔpɛ sɛ ɔkwan biara so no ɔsɛe wo, na ɔtwe wo fi w’Agya, Yehowa ho. (1 Petro 5:8) Nanso Yehowa wɔ tumi sen Satan koraa, na n’ani gye ho sɛ ɔbɛbɔ wɔn a wɔdɔ No no ho ban.\nƐnyɛ tebea biara mu na yebetumi afa Yesu mpaebɔ a yɛaka ho asɛm tiawa yi mu nsɛntitiriw abɔ ho mpae. Kae sɛ, 1 Yohane 5:14 ka fa Onyankopɔn ho sɛ: “Biribiara a yebisa sɛnea n’apɛde te no, otie yɛn.” Enti mma ɛnhaw wo sɛ wo haw ahorow no sua dodow sɛ wode bɛkɔ Onyankopɔn anim.—1 Petro 5:7.\nNa bere ne beae a ɛsɛ sɛ yegyina bɔ mpae no nso ɛ? So bere a yɛde bɔ mpae ne beae a yɛbɔ mpae no ho hia?\n5 So Bere ne Beae a Yɛbɔ Mpae Ho Hia?\nYesu wɔ asase so no, ɔkaa Nyankopɔn Ahenni ho asɛm sen biribi foforo biara. Mfe pii ni na n’akyidifo abɔ mpae sɛ saa Ahenni no mmra.\nShare Share 4 Dɛn na Ɛsɛ sɛ Yɛbɔ Ho Mpae?\nw11 1/1 kr. 7-8\nASƐM A ƐDA SO 1 Dɛn Nti na Ɛsɛ sɛ Yɛbɔ Mpae?\nASƐM A ƐDA SO 2 Hena na Ɛsɛ sɛ Yɛbɔ no Mpae?\nASƐM A ƐDA SO 3 Ɔkwan Bɛn na Ɛsɛ sɛ Yɛfa so Bɔ Mpae?\nASƐM A ƐDA SO 4 Dɛn na Ɛsɛ sɛ Yɛbɔ Ho Mpae?\nASƐM A ƐDA SO 5 So Bere ne Beae a Yɛbɔ Mpae Ho Hia?\nASƐM A ƐDA SO 6 So Ebetumi Aboa Yɛn?\nASƐM A ƐDA SO 7 So Onyankopɔn Betie Yɛn Mpaebɔ?\nSo Nnipa a Wɔtenaa Ase Tete No Nyinii Sɛnea Bible Kyerɛ No?\nParadise a Bible Ka Ho Asɛm no Wɔ He?\nSɛnea Honhom Abɔde Boa Yɛn\nKyekye Wɔn a Wɔn Biribi Awu no Werɛ Sɛnea Yesu Yɛe No\nHu Awofo a Wonni Ahokafo no Mmɔbɔ\nNEA ƐMA ABUSUA NYA ANIGYE Ka Ɔbea ne Ɔbarima Nna Ho Asɛm Kyerɛ Wo Mma\nText Baabi a wubetumi atwe nneɛma akenkan ƆWƐN-ABAN January 2011\nShare Share ƆWƐN-ABAN January 2011\nƆWƐN-ABAN January 2011


Yakobo 4 NA-TWI - Brɛ wo ho ase ma Onyankopɔn - Ɔko ne - Bible Gateway\nYakobo 3Yakobo 5\nYakobo 4 Nkwa Asem (NA-TWI)\n4 Ɔko ne akasakasa a asi mo mu yi fi he? Efi mo ara mo akɔnnɔ a ɛne mo nipadua di asi no. 2 Morepɛ nneɛma bi nanso morentumi nnya, ɛno nti moayɛ mo adwene sɛ mubedi awu. Mo ani abere denneenen repɛ nneɛma bi nanso mo nsa nka, enti akasakasa ne ɔko nam so ba. Nea morehwehwɛ no, mo nsa renka efisɛ, mummisa Onyankopɔn. 3 Na sɛ mubisa koraa nso a, mo nsa renka, efisɛ, mowɔ adwemmɔne. Mubisa nneɛma a ɛyɛ mo akɔnnɔde.